**ELŐTERJESZTÉS**

**Körmend Város Önkormányzata Képviselő-testületének 2023. május 31-i ülésére**

**Tárgy:** Gyermekjóléti és gyermekvédelmi feladatokról szóló beszámoló

Tisztelt Képviselő-testület!

A gyermekek védelméről és a gyámügyi igazgatásról szóló 1997. évi XXXI. törvény 96.§ (6) bekezdése előírja, hogy a települési önkormányzat a gyermekjóléti és gyermekvédelmi feladatainak ellátásáról minden év május 31-ig átfogó értékelést készít, amit a képviselő-testület megtárgyal. Az értékelést – a képviselő-testület általi megtárgyalást követően – meg kell küldeni a Vas Vármegyei Kormányhivatal Szociális és Gyámügyi Osztálya részére.

A beszámoló kötelező tartalmi elemeit a gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet 10. melléklete határozza meg.

A hivatkozott jogszabályok alapján elkészült, a gyermekjóléti és gyermekvédelmi feladatok ellátásában résztvevő intézmények közreműködésével az előterjesztés mellékletében szereplő beszámoló.

Kérem a tisztelt Képviselő-testületet, hogy az előterjesztésben foglaltakat tárgyalja meg és a határozati javaslatot támogassa.

**HATÁROZATI JAVASLAT**

Körmend Város Önkormányzata Képviselő-testülete a gyermekjóléti és gyermekvédelmi feladatokról szóló beszámolót a melléklet szerint elfogadja, egyben megköszöni minden érintett dolgozónak és szervezetnek a gyermekvédelem terén nyújtott munkáját.

Körmend, 2023. május 23.

 **Bebes István**

 **polgármester**

**BESZÁMOLÓ**

a gyermekjóléti és gyermekvédelmi feladatok ellátásáról

2023.

A gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 14.§–a értelmében a gyermekek védelme a gyermek családban történő nevelkedésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység. A gyermekek védelmét pénzbeli, természetbeni és személyes gondoskodást nyújtó gyermekjóléti alapellátások, illetve gyermekvédelmi szakellátások, valamint a törvényben meghatározott hatósági intézkedések biztosítják. A gyermekvédelmi rendszer működtetése állami és önkormányzati feladat.

**Körmend demográfiai mutatói, különös tekintettel a 0-18 éves korosztály adataira**

Körmend állandó lakosságának a száma: 10488 fő[[1]](#footnote-1).

Ebből 18 év alattiak:

|  |  |
| --- | --- |
| Éves korosztály | Fő |
| 0-5 | 513 |
| 6-14 | 703 |
| 15-18 | 384 |

Demográfiai mutatói, különös tekintettel a 0-18 éves korosztály adataira

|  |  |  |
| --- | --- | --- |
| Település | Lakosságszám | 0-18 |
| Körmend | 10488 | 1600 |

Az adatokból látszik, hogy sajnos folytatódott a korábbi tendencia, és Körmend lakosságszáma az elmúlt évben is csökkent, azonban a 18 év alattiak száma az előző évhez képest alig változott (a 0-18 év közöttiek száma 2020-ban 1541 fő, 2021-ben 1623 fő volt).

**Az önkormányzat által nyújtott pénzbeli, természetbeni ellátások biztosítása**

1.) Rendszeres gyermekvédelmi kedvezmény

A jegyző megállapítja a gyermek rendszeres gyermekvédelmi kedvezményre való jogosultságát, amennyiben a gyermeket gondozó családban az egy főre jutó havi jövedelem összege, és a család vagyona a jogszabályban meghatározott értéket nem haladja meg.

A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult

1. a gyermekétkeztetés normatív kedvezményének,
2. meghatározott természetbeni támogatásnak,
3. a külön jogszabályban meghatározott egyéb kedvezményeknek az igénybevételére.

A b) pontban meghatározott természetbeni támogatás azt jelenti, hogy a jegyző annak a gyermeknek, fiatal felnőttnek, akinek a rendszeres gyermekvédelmi kedvezményre való jogosultsága a tárgyév augusztus 1-jén fennáll, tárgyév augusztus hónapjára tekintettel, illetve ha a kedvezményre való jogosultság a tárgyév november 1-jén is fennáll, a tárgyév november hónapjára tekintettel is pénzbeli támogatást nyújt. (2022. évben 6.000,- Ft értékben).

A 2022. december 31-én rendszeres gyermekvédelmi kedvezményre jogosult gyermekek száma életkor szerint:

|  |  |  |  |  |
| --- | --- | --- | --- | --- |
| **0-5 éves kor** | **6-13 éves** | **14-17 éves** | **18-** | **Összesen** |
|  |  |  |  |  |
| 43 | 71 | 9 | 0 | 123 |

A 2022. december 31-én rendszeres gyermekvédelmi kedvezményben részesített családok száma a gyermekek száma szerint:

|  |  |  |  |  |  |
| --- | --- | --- | --- | --- | --- |
| **1 gyermek** | **2 gyermek** | **3 gyermek** | **4 vagy 5** | **6 vagy több** | **Összesen** |
|  |  |  | **gyermek** | **gyermek** |  |
| 13 | 39 | 4 | 2 | 3 | 61 |
|  | **Ebből: gyermekét egyedülállóként nevelő szülő** |  |
| 2 | 3 | 1 | 0 | 1 | 7 |

2022. december 31-én rendszeres gyermekvédelmi kedvezményhez kapcsolódó pénzbeli ellátásban is részesült 1 gyermek/család.

Hátrányos helyzetű gyermekek

A 2022-ben a rendszeres gyermekvédelmi kedvezményben részesülő családok közül 6 gyermek szülei kérték a gyermekük hátrányos helyzetének a megállapítását.

Településünkön halmozottan hátrányos helyzetű gyermek nem került nyilvántartásba.

2.) A gyermek születéséhez nyújt támogatást az Önkormányzat, abban az esetben, ha az újszülöttet gondozó szülők atelepülésen lakóhellyel rendelkeznek, és életvitelszerűen Körmenden élnek. A 20.000,- Ft összegű támogatás folyósítása átutalással való kifizetéssel történik. Ilyen típusú támogatást 2022-ben 76 alkalommal nyújtott az Önkormányzat, amellyel 76 újszülött életkezdését összesen 1.520.000,- Ft kifizetésével segítette.

3.) Települési támogatás

Önkormányzati támogatásban a gyermek abban az esetben részesíthető, ha a gyermeket gondozó család időszakosan létfenntartási problémákkal küzd, vagy létfenntartását veszélyeztethető helyzetbe kerül.

A támogatás megállapítása többségében kérelemre történt. Fő indokok a gyermekek élelmezésében, lakhatásukban bekövetkező problémák voltak.

A települési támogatásravaló jogosultság megállapításánál jövedelmi helyzetet vizsgáltunk. A települési támogatást kérelmezők nagy részénél természetbeni formában került megállapításra a támogatás: vásárlási utalvány, térítési díj hozzájárulás, lakbér, közüzemi díj hátralék átvállalása formájában.

A szakmai feladatellátásban a szociális területen kialakított rendszer folyamatosan működik, jelentős segítséget nyújt a rászorultak számára. Az Önkormányzat megfelelő keretet biztosított erre, a Szociális és Egészségügyi Bizottság pedig sűrűbb ülésrendjével biztosította a döntések időbeni meghozatalát, így az ügyintézés minden esetben határidőben megtörténhetett.

4.) A Bursa Hungarica Felsőoktatási Önkormányzati Ösztöndíjpályázat

A Képviselő-testület 2022-ben is úgy döntött, hogy csatlakozni kíván a Bursa Hungarica Felsőoktatási Önkormányzati Ösztöndíjprogramhoz, ezért a 2022. évi költségvetésében is biztosított forrást erre a célra. 2022. őszén kiírt ösztöndíjprogram keretében 22 pályázat pozitív elbírálást kapott. Az „A” típusú pályázatot benyújtó felsőoktatásban tanuló 22 diák összesen 800.000,- Ft összegű pénzbeli támogatásra szerzett jogosultságot. A megítélt támogatásokat tíz jogosultsági hónapban folyósítja az Önkormányzat.

5.) A szünidei gyermekétkeztetés a kiskorúak jogosultsága szerint

Szünidei étkeztetést kérők számára 2022-ben is folyamatos jelleggel történt az étkeztetés biztosítása. A tavaszi és a nyári időszakban is egyaránt 15 – 15 gyermek vette igénybe a szünidei étkeztetést.

**Az önkormányzat által biztosított személyes gondoskodást nyújtó ellátások**

Körmend Város Önkormányzata a Gyvt. 39-40.§-aiban rögzített gyermekjóléti szolgáltatási feladatait 2022. évben is a Körmend és Kistérsége Önkormányzati Társulás fenntartásában működő Körmendi Szociális Szolgáltató és Információs Központon keresztül biztosította.

A Körmendi Szociális Szolgáltató és Információs Központ 2016. január 1-jétől működteti a Család- és Gyermekjóléti Szolgálatot, illetve a Család- és Gyermekjóléti Központot. A Szolgálat Körmend város közigazgatási területén, valamint a kistérséghez tartozó további 25 településen, míg a Központa körmendi járás 46 településén lát el család- és gyermekjóléti feladatokat.

**A Körmendi Szociális Szolgáltató és Információs Központ Család-és Gyermekjóléti Központ beszámolója:**

A **Család- és Gyermekjóléti Központ** egyének és családok számára, valamint a gyermekek családban való nevelkedésének elősegítése, veszélyeztetettségének megelőzése érdekében, igényeiknek és szükségleteiknek megfelelő szolgáltatásokat nyújt.

A hatósági intézkedésekhez kapcsolódó, a gyermekek védelmére irányuló tevékenység keretében a központ esetmenedzsereinek feladata a családok összetartó erejének megőrzése, támogatása és az átmenetileg sérült vagy hiányzó családi funkciók helyreállításának elősegítése. Az esetmenedzselés tervezett, komplex segítő tevékenység.

Ennek érdekében a gyermekjóléti szolgálat általános szolgáltatási feladatain túl a gyermek igényeinek és szükségleteinek megfelelő önálló egyéni és csoportos speciális szolgáltatásokat, programokat nyújt. Ellátja a gyermekek védelméről és a gyámügyi igazgatásról szóló 1997. évi XXXI. törvény 40/A.§ (2) bekezdése szerinti alábbi feladatokat:

* kapcsolattartási ügyeletet, melynekidőpontja: minden hónap 3. szombatján, 9 órától 13 óráig,
* ha a helyi viszonyok azt indokolják – kórházi szociális munkát,
* gyermekvédelmi jelzőrendszeri készenléti szolgálatot, melynek telefonszáma: 06-30/245-46-74
* jogi tájékoztatásnyújtást és pszichológiai tanácsadást: megbízási szerződéssel heti 8 óra időtartamban foglalkoztatunk pszichológust
* mediációs szolgáltatás

A gyermekvédelmi gondoskodás keretébe tartozó hatósági intézkedésekhez kapcsolódó, a gyermekek védelmére irányuló tevékenységet lát el, amelynek keretében:

* kezdeményezi a gyermek védelembe vételét vagy súlyosabb fokú veszélyeztetettség esetén a gyermek ideiglenes hatályú elhelyezését, nevelésbe vételét,
* javaslatot készít a veszélyeztetettség mértékének megfelelően a gyermek védelembe vételére, illetve a családi pótlék természetbeni formában történő nyújtására, a gyermek tankötelezettsége teljesítésének előmozdítására, a gyermek családjából történő kiemelésére, a leendő gondozási helyére vagy annak megváltoztatására, valamint a gyermek megelőző pártfogásának mellőzésére, elrendelésére, fenntartására és megszüntetésére,
* együttműködik a pártfogó felügyelői szolgálattal és a megelőző pártfogó felügyelővel a bűnismétlés megelőzése érdekében, ha a gyámhatóság elrendelte a gyermek megelőző pártfogását,
* a családjából kiemelt gyermek visszahelyezése érdekében szociális segítőmunkát koordinál és végez – az otthont nyújtó ellátást, illetve a területi gyermekvédelmi szakszolgáltatást végző intézménnyel együttműködve – a család gyermeknevelési körülményeinek megteremtéséhez, javításához, a szülő és a gyermek közötti kapcsolat helyreállításához,
* utógondozást végez a gyermek családjába történő visszailleszkedéséhez,
* védelembe vett gyermek esetében elkészíti a gondozási-nevelési tervet, szociális segítőmunkát koordinál és végez, illetve a gyámhatóság megkeresésére a családi pótlék természetbeni formában történő nyújtásához kapcsolódó pénzfelhasználási tervet (a továbbiakban: pénzfelhasználási terv) készít,
* szakmai támogatást nyújt az ellátási területén működő család- és gyermekjóléti szolgálatok számára.

### Szociális diagnózis

A Család- és Gyermekjóléti Központ a család szociális helyzetének átfogó vizsgálata alapján elkészíti az igénybe venni javasolt szociális szolgáltatásokat meghatározó szociális diagnózist.

### Óvodai és iskolai szociális munka

Az óvodai és iskolai szociális segítő szolgáltatás a gyermek veszélyeztetettségének megelőzése érdekében a szociális segítő munka eszközeivel támogatást nyújt a köznevelési intézménybe járó gyermeknek, a gyermek családjának és a köznevelési intézmény pedagógusainak.
Az óvodai és iskolai szociális segítő egyéni, csoportos és közösségi szociális munkát végez, valamint gyermek- és ifjúságvédelmi feladatokat lát el.

### Ennek keretében segíti:

* a gyermeket a korának megfelelő nevelésbe és oktatásba való beilleszkedéséhez, valamint tanulmányi kötelezettségei teljesítéséhez szükséges kompetenciái fejlesztésében,
* a gyermeket a tanulmányi előmeneteléhez, későbbi munkavállalásához kapcsolódó lehetőségei kibontakozásában,
* a gyermek tanulmányi kötelezettségeinek teljesítését akadályozó tényezők észlelését és feltárását,
* a gyermek családját a gyermek óvodai és iskolai életét érintő kérdésekben, valamint nevelési problémák esetén a gyermeket és a családot a közöttük lévő konfliktus feloldásában,
* prevenciós eszközök alkalmazásával a gyermek veszélyeztetettségének kiszűrését és
* a jelzőrendszer működését.

Speciális szolgáltatást igénybe vevők száma a 2022. évben a járás területén: **378 fő**

Jogerős hatósági intézkedésben érintett esetmenedszeri tevékenységet igénybe vevők száma a 46 településen: **188 fő**

Speciális szolgáltatások keretein belül végzett tevékenységek száma a Körmendi Járásban:

|  |  |
| --- | --- |
| Kapcsolattartási ügyelet | 63 |
| Óvodai és iskoali szociális segítő tevékenység | 278 |
| Készenléti szolgálat | 6 |
| Pszichológiai tanácsadás | 282 |
| Mediáció | 9 |
| Konfliktuskezelés | 28 |
| Szociális diagnózis felvétele | 34 |
| Jogi tanácsadás | 8 |
| Munkavállalási, pályaválasztási tanácsadás | 6 |
| Menekültekkel végzett tevékenység | 88 |
| **Összesen** | **802** |

Hatósági intézkedéshez kapcsolódó esetmenedzseri tevékenységben érintettek száma a járás 46 településén:

|  |  |  |  |
| --- | --- | --- | --- |
| Védelembe vett | Ideiglenes hatállyal elhelyezett | Nevelésbe vett | **Összesen** |
| 70 | - | 36 | **106** |

|  |  |  |
| --- | --- | --- |
| **Település** | Védelembe vett | Nevelésbe vett |
| Körmend | 32 | 16 |
| Csákánydoroszló | 6 | 1 |
| Daraboshegy | - | - |
| Döbörhegy | - | - |
| Döröske | - | - |
| Egyházashollós | - | 2 |
| Egyházasrádóc | 2 | - |
| Halastó | - | - |
| Halogy | - | 2 |
| Harasztifalu | 1 | - |
| Hegyháthodász | - | - |
| Hegyhátsál | - | - |
| Katafa | - | - |
| Kemestaródfa | - | - |
| Magyarnádalja | - | - |
| Magyarszecsőd | 1 | - |
| Molnaszecsőd | 2 | 1 |
| Nádasd | 4 | 3 |
| Nagykölked | 4 | 2 |
| Nagymizdó | - | - |
| Nemesrempehollós | - | 1 |
| Pinkamindszent | - | - |
| Rádóckölked | 1 | - |
| Szarvaskend | 2 | - |
| Szőce | 3 | 1 |
| Vasalja | - | - |
| Őriszentpéter | 1 | 2 |
| Ivánc | 1 | 1 |
| Ispánk | 2 | - |
| Nagyrákos | 3 | - |
| Szalafő | - | - |
| Szatta | - | - |
| Magyarszombatfa | 1 | - |
| Velemér | - | - |
| Hegyhátszentjakab | - | 1 |
| Felsőjánosfa | - | - |
| Őrimagyarósd | - | - |
| Bajánsenye | - | - |
| Kercaszomor | - | - |
| Kerkáskápolna | 1 | - |
| Felsőmarác | - | - |
| Hegyhátszentmárton | - | - |
| Pankasz | - | - |
| Kisrákos | - | - |
| Viszák | - | - |
| Szaknyér | - | - |

Intézményünk néhány esetben a másodfokú hatóság által lett kijelölve illetékes eljáró szervnek:

|  |  |  |
| --- | --- | --- |
| **Település** | Védelembe vett | Nevelésbe vett |
| Felsőszölnök | - | 3 |
| Szentgotthárd | 1 | - |
| Vasvár | 2 | - |

Hatósági intézkedésekhez kapcsolódó tevékenységek száma:

|  |  |
| --- | --- |
| **Tevékenység** | **Tevékenység száma** |
| Szociális segítő tevékenység | 146 |
| Esetkonferencia szervezése, azon való részvétel | 19 |
| Esetkonzultáció | 2 |
| Esetmegbeszélés | 52 |
| Egyéni gondozási-nevelési terv | 24 |
| Első védelembe vételi tárgyaláson való részvétel | 20 |
| Felülvizsgálati tárgyaláson való részvétel – nevelésbe vétel | 4 |
| Felülvizsgálati tárgyaláson való részvétel – védelembe vétel | 29 |
| Elhelyezési értekezleten, illetve tárgyaláson való részvétel | 3 |
| Egyéb hatósági tárgyaláson való részvétel | 1 |
| Családlátogatás | 74 |
| Környezettanulmány készítése | 39 |
| Egyéb | 74 |
| **Összesen** | **487** |

Az észlelő- és jelzőrendszer által küldött jelzések száma:

|  |  |  |
| --- | --- | --- |
| **Megnevezés** | **0-17 évesekkel kapcsolatosan megküldött jelzések száma** | **Nagykorú személyekkel kapcsolatosan megküldött jelzések száma** |
| Egészségügyi szolgáltató | 15 | 8 |
|  Ebből: védőnő | 12 | 6 |
| Személyes gondoskodást nyújtó szociális szolgáltatók | 9 | 2 |
|  Ebből: család- és gyermekjóléti szolgálat | 4 | 1 |
|  Ebből: család- és gyermekjóléti központ | 5 | 1 |
| Kisgyermek napközbeni ellátását nyújtók | 1 | 1 |
| Köznevelési intézmény, szakképző intézmény | 36 | - |
| Rendőrség | 3 | 2 |
| Ügyészség, bíróság | - | 3 |
| Egyesület, alapítvány, egyházi jogi személy | - | 1 |
| Áldozatsegítés és kárenyhítés feladatait ellátó szervezet | - | 1 |
| Önkormányzat, jegyző |  | 3 |
| Gyermekvédelmi és gyámügyi feladatkörben eljáró fővárosi és megyei kormányhivatal | 12 | 1 |
| **Összesen** | **76** | **22** |

**Körmendi Szociális Szolgáltató és Információs Központ Család- és Gyermekjóléti Szolgálatának beszámolója:**

A gyermekjóléti szolgáltatások és ellátások rendszerét a gyermekek védelméről és gyámügyi igazgatásról szóló 1997. évi XXXI. törvény szabályozza. A törvény tartalmazza az ellátásokra vonatkozó alapvető szabályokat, ellátási formákat, valamint a működtetésre vonatkozó kötelezettségeket. A jogszabály a gyermekvédelem rendszerét 4 fő kategóriába sorolja: pénzbeli és természetbeni ellátások, gyermekjóléti alapellátás, gyermekvédelmi szakellátások és a hatósági intézkedések.

A gyermekek és a családok kiemelt támogatása érdekében a 2016. évtől átstruktúrálódott az eddigi alapszolgáltatási rendszer és integrált szervezeti egységek gondoskodnak a családsegítés és gyermekjóléti szolgáltatások együttes biztosításáról. Így két új intézményi forma jött létre: a család- és gyermekjóléti szolgálat, valamint a család- és gyermekjóléti központ.

A család- és gyermekjóléti szolgáltatás célja, hogy az alapellátásnak hozzá kell járulnia a gyermek testi, értelmi, érzelmi és erkölcsi fejlődésének, jólétének, a családban történő nevelkedésének elősegítéshez, a veszélyeztetettség megelőzéséhez és a kialakult veszélyeztetettség megszüntetéséhez, valamint a gyermek családjából történő kiemelésének megelőzéséhet. Cél, a családok családmegtartó erejének növelése, amelynek érdekében hangsúlyt helyezünk a prevencióra, családtámogatási módszerek kidolgozására, az alapellátás hatékonyságának növelésére, a szolgáltatások színvonalának emelésére.

A Család- és Gyermekjóléti Szolgálat a családsegítés keretein belül az alábbi feladatokat biztosítja:

* **Szociális információs szolgáltatást**:

A gyermeki jogokról és a gyermek fejlődését biztosító támogatásokról való tájékoztatás, a támogatásokhoz való hozzájutás segítése. A család- és gyermekjóléti szolgálat tájékoztatja a szülőt, illetve az ítélőképessége birtokában lévő gyermeket mindazon jogokról, támogatásokról és ellátásokról, amelyek összefüggésben állnak a gyermek testi és lelki egészségének biztosításával, a családban történő nevelkedésének vagy a gyermek számára szükséges védelem biztosításának elősegítésével.

* **Válságkezelés**:

A válsághelyzetben lévő várandós anya támogatása, segítése, tanácsokkal való ellátása, valamint a szociális szolgáltatásokhoz és gyermekjóléti alapellátásokhoz, különösen a családok átmeneti otthonában igénybe vehető ellátáshoz történő hozzájutásának. Információ nyújtása az őket, illetve a magzatot megillető jogokról, támogatásokról. Felvilágosítás a nyílt és titkos örökbefogadás lehetőségéről és joghatásiról.

* **Szociális segítő munka**:

Ennek érdekében családtervezési, pszichológiai, nevelési, egészségügyi, mentálhigiénés és a káros szenvedélyek megelőzését célzó tanácsadás vagy az ezekhez való hozzájutás megszervezése, hivatalos ügyek intézésének segítése. A család- és gyermekjóléti szolgálat segíti az érintetteket a családjukban jelentkező működési zavarok ellensúlyozásában, valamint a családban élő gyermek gondozásában és ellátásának megszervezésében. Szükségleteik kielégítése, problémájuk megoldása, céljaik elérése érdekében a szolgálat számba veszi és mozgósítja a segítséget igénybe vevők erőforrásait, továbbá azokat a szolgáltatásokat, amelyek bevonhatók a problémák megoldása, illetve az újabb problémák megelőzése érdekében.

* **Nehéz helyzetben élő családokat segítő szolgáltatások felkutatása, közvetítése**
* **Családgondozás**:

A családban előforduló zavarok és konfliktusok megoldásának elősegítésére szolgálat a családgondozás, melynek során a családsegítő rendszeres kapcsolatot tart a családdal a problémák megoldása érdekében. Koordinálja az esetkezelésben közreműködő szakemberek, a szolgáltatásban dolgozók együttműködését. Az eset szerinti aktuális probléma megoldásában érintett összes szakember bevonásával, a közös problémadefiniálás, a vállalt feladatok tisztázása, a segítő folyamat együttes megtervezése érdekében esetmegbeszélés, illetve a család problémájának megoldásában érintett tagok, lehetséges támaszt jelentő személyek részvételével esetkonferencia szervezése a feladat. Szükség esetén hatósági intézkedésre javaslattétel a család- és gyerekjóléti központ, valamint a gyámhivatal felé.

* **Pénzbeli, természetbeni és szociális szolgáltatásokhoz való hozzájutás segítése, megszervezése**:

A család- és gyermekjóléti szolgálat továbbá segítséget nyújt az anyagi nehézségekkel küzdők számára az egyes pénzbeli és természetbeni ellátásokhoz, valamint a szociális szolgáltatásokhoz való hozzájutás megszervezésében, ügyintézésben is.

* **Közösségfejlesztő, valamint egyéni és csoportos terápiás programok szervezése**.
* Szabadidős programok szervezése, lebonyolítása.

A család- és gyermekjóléti szolgálatot minden települési önkormányzatnak kötelezően biztosítani kell a szociális, mentálhigiénés problémákkal küzdő vagy egyéb krízishelyzet megoldásához segítséget igénylő gyermekek, egyének, családok számára. Szolgálatunk Körmenden és 25 kistérségi településen illetékes.

A család- és gyermekjóléti szolgáltatást *együttműködési megállapodás alapján* igénybe vevők száma: Körmend: **174**, Kistérség: **195** fő

*Tanácsadás vagy egyszeri esetkezelés*: Körmend: **23** fő, illetve család, Kistérség: **71** fő 45 családból

Az ellátottak *település szerinti* megoszlása.

Együttműködési megállapodással rendelkező családok *elsődlegesen hozott problémái*:

|  |  |  |
| --- | --- | --- |
| **Hozott probléma / település** | **Körmend** | **Kistérség** |
| életviteli | 11 | 9 |
| gyermeknevelési | 28 | 24 |
| családi-kapcsolati konfliktus | 7 | 9 |
| anyagi | 6 | 2 |
| gyermekintézménybe való beilleszkedési nehézség | 1 | 2 |
| szenvedélybetegség | 1 | 2 |
| ügyintézéssel kapcsolatos | 1 | 3 |
| egészségügyi probléma | - | 3 |

*Szakmai tevékenységek*:

|  |  |  |
| --- | --- | --- |
| **Megnevezés / település** | **Körmend** | **Kistérség** |
| információnyújtás | 945 | 612 |
| segítő beszélgetés | 810 | 690 |
| tanácsadás | 698 | 278 |
| ügyintézéshez való segítsgényújtás | 47 | 52 |
| családgondozás | 730 | 833 |
| adományközvetítés | 40 | 38 |
| esetkonferencia | 8 | 3 |

A család- és gyermekjóléti szolgálat helyi szinten a gyermek veszélyeztetettségét, illetve a család, személy krízishelyzetét **észlelő- és jelzőrendszert** működtet Ez különböző ágazatok, intézmények, szakemberek és magánszemélyek közötti együttműködés, melynek célja a problémák, veszélyeztető tényezők, krízishelyzetek észlelése és jelzése az erre a célra kijelölt professzionális szolgálató felé, folyamatos együttműködés és információáramlás biztosítása az egyének és családok problémáinak mielőbbi megoldása érdekében. A gyermekvédelemhez kívülről kapcsolódó egyes szervek számára a Gyvt. 17.§-a jelzési, együttműködési kötelezettséget állapít meg.

Észlelő- és jelzőrendszer tagjai a gyermekvédelemben:

* egészségügyi szolgáltatók
* személyes gondoskodást nyújtók
* köznevelési intézmények
* rendőrség
* ügyészség
* bíróság
* pártfogó felügyelői szolgálat
* áldozatsegítést ellátó szervezetek
* menekülteket befogadó állomás
* egyesületek, alapítványok, egyházi jogi személyek
* munkaügyi hatóság
* gyermekjogi képviselő
* fővárosi, megyei kormányhivatal
* és minden állampolgárok

Az észlelő- és jelzőrendszer által küldött *jelzések száma* a 2022. évben:

|  |  |  |
| --- | --- | --- |
| **Megnevezés / település:** | **Körmend** | **Kistérség** |
| egészségügyi szolgáltató | 6 | 6 |
|  ebből védőnő | 4 | 6 |
| személyes gondoskodást nyújtó szociális szolgáltató | 4 | 3 |
| köznevelési intézmény | 17 | 13 |
| rendőrség | 2 | 3 |
| ügyészség, bíróság | 2 | - |
| kormányhivatal, önkormányzat | 9 | 1 |
| állampolgár | 3 | 8 |

*Szakmaközi megbeszélések* témái voltak:

* Szenvedélybetegségek megelőzése, kezelésének lehetőségei
* Család-és Gyermekjóléti Szolgálat munkájának értékelése
* Igazolatlan hiányzások
* Szociális válsághelyzetben lévő kiskorú várandós anya
* Jelzések kivizsgálásának menete
* Jelzőrendszer munkájának értékelése

*További tevékenységek*:

* Ukrán menekültek ellátása, segítése
* Ruhaosztás szervezése
* Adományok közvetítése
* Magyar Élelmiszerbank gyűjtés – 1.272 kg
* Baptista Szeretetszolgálat Cipősdoboz akciója – 135 db
* Magyarok Kenyere lisztadomány – 600 kg
* Nyári Tábor

**Beszámoló védőnői gyermekvédelmi munkáról:**

A **védőnői szolgálat** az egészségügyi alapellátás részeként a családok egészségének megőrzésére, segítésére irányuló megelőző tevékenységet, valamint a betegség kialakulásának, az egészségromlás megelőzése érdekében egészségfejlesztést végez.

Munkáját a mindenkor hatályos jogszabályok és szakmai protokollok szerint végzi. (49/2004.ESCsM rendelet a területi védőnői ellátásról, 26/2014. EMMI rendelet a várandós gondozásról, 26/1997. NM rendelet az iskola-egészségügyi ellátásról, 51/1997. NM rendelet a kötelező egészségbiztosítás keretében igénybe vehető betegségek megelőzését és korai felismerését szolgáló egészségügyi szolgáltatásokról és szűrővizsgálatok igazolásáról)

A védőnői szűrővizsgálatok kötelezőek. A szűrővizsgálatra kötelezett kiskorú személy részvételéről a szűrővizsgálaton a gyermek szülője köteles gondoskodni. Ha e kötelezettségének a gyermek szülője nem tesz eleget, az egészségügyi államigazgatási szerv a szűrővizsgálatot határozattal elrendeli.

Az 1997. évi CLIV. törvény 21.§ (1a) bekezdése alapján a védőnői ellátás nem utasítható vissza. Súlyos veszélyeztető oknak minősül, ha a gyermeket gondozó szülő, más törvényes képviselő megtagadja az együttműködést az egészségügyi alapellátást nyújtó szolgáltatóval – háziorvossal, házi gyermekorvossal, védőnővel – ami hatósági eljárást von maga után (1997. évi XXXI. törvény 130/A. § (3) bekezdés).

Személyi feltételek:

 Az egészségügyi alapellátás keretében három területi védőnői körzet, valamint két iskola egészségügyi körzet került kialakításra. Egy fő csoportvezetői feladatokat is ellát.

A területi- és iskolavédőnői körzetet ellátó védőnők főállásúak, munkaidejük heti 40 óra. Az ifjúságvédőnői körzet részmunkaidős, munkaideje heti 20 óra, jelenleg helyettesítéssel van ellátva. Rendelkezésre állás a munkanapokon történik.

A körzetekben felsőfokú végzettséggel rendelkező védőnők dolgoznak, nyilvántartási számmal, ÁNTSZ azonosítóval rendelkeznek. Szakmai továbbképzéseken részt vesznek. (A nyilvántartási kártya megújítása 5 évente kötelező, a továbbképzési időszak alatt összesen 150 pontot kell teljesíteni.)

A védőnők szakmai felügyeletét a járási vezető védőnő és tisztifőorvos látja el.

A körmendi terület mellett Katafa község is ellátásra kerül.

Tárgyi feltételek:

A tanácsadó tárgyi feltételei a jogszabályban (49/2004. EszCsM rendeletben) előírtaknak megfelelnek.

Az iskolai egészségügyi ellátás biztosítása érdekében az iskolák rendelkeznek orvosi szobával. A dokumentáció a területi védőnői körzetekben Stefánia, az iskola-egészségügyi körzetben a 2022/23. tanévtől Kréta IER programmal történik.

A területi védőnői feladatokat a 49/2004. (V. 21.) ESzCsM rendelet határozza meg.

A területi védőnő az ellátási területén lakcímmel rendelkező személyek gondozásán túl köteles a védőnői gondozás lehetőségét felajánlani a körzetében életvitelszerűen tartózkodó azon személynek is, akiről tudomást szerez és ellátása védőnői kompetenciájába tartozik.

Eseti nyilvántartásba veszi és eseti ellátásban részesíti a 3 hónapot meg nem haladóan a körzetében tartózkodó vagy Magyarországon bejelentett lakóhellyel nem rendelkező, de a védőnői ellátást igénylő gondozottat. (szűrővizsgálat, tanácsadás)

A területi védőnő nem választható, tevékenységét az önkormányzat által meghatározott körzetben végzi.

A védőnő feladatai: nővédelem, várandós-, gyermekágyas-, valamint az újszülött kortól a tanulói jogviszony megkezdéséig a gyermekek gondozása egyénre szabott gondozási terv alapján, védőoltások szervezése, életkorhoz kötött kötelező szűrővizsgálatok elvégzése, szülői tájékoztatás (oltás, életkorhoz kötött státusvizsgálatok), veszélyeztetettek fokozott gondozása (egészségügyi vagy szociális okból), szülésre felkészítés, szoptatási, táplálási tanácsadás.

Alapfeladatai a gyermekvédelemben:

Nyilvántartja a körzetében élő várandós anyákat, gyermekeket az újszülött kortól a tanulói jogviszony megkezdéséig és az oktatási intézménybe nem járó, otthon gondozott gyermekeket.

Tájékoztatja a szülőt a gyermek jogairól, egészségügyi ellátáshoz, védőnői ellátáshoz való jogairól.

Jelzési kötelezettsége van a háziorvos, Gyermekjóléti Szolgálat, Gyámügy felé várandós anya szociális válsághelyzete, gyermek veszélyeztetettsége esetén. Figyelemmel követi a Gyermekjóléti Szolgálat visszajelzését és az abban foglalt szükséges teendők megvalósulását.

Védőnői helyzetértékelést (környezettanulmányt) készít felkérésre (pl.: település jegyzője, gyermekjóléti szolgálat, gyámügy, kórházi védőnő) a család szociális körülményéről a veszélyeztetettség feltárása érdekében. Részt vesz a Gyermekjóléti Szolgálat esetmegbeszélésein, családkonferenciáin, szakmaközi megbeszélésein, éves tanácskozásán. Írásban tájékoztatót készít a gyermekvédelemmel kapcsolatos területi védőnői munkáról, javaslatot tesz a gyermekvédelmi munka eredményességének javítására.

Gondozási feladatait tanácsadás, családlátogatás, egészségnevelés formájában látja el.

Önálló védőnői tanácsadás keretén belül végzi a várandós gondozás feladatait, valamint a csecsemő és kisgyermek kötelező életkorhoz kötött szűrővizsgálatait. (1,2,3,4,6,9,18 hónapos, 1-6 éves kor között évente, valamint elváltozás esetén 15 hónapos és 2,5 éves korban. 7 éves korban is előírt a szűrővizsgálat, ha nem kezdi meg a tanulói jogviszonyt.)

Óvoda védőnői feladatok ellátása: egészségnevelés, pediculosis szűrés, krónikus betegek nyilvántartása, fokozott gondozása.

Létszámok: 2023. április (I. körzethez tartozik Katafa is-gondozotti létszám: 20 fő)

|  |  |  |  |  |  |  |  |
| --- | --- | --- | --- | --- | --- | --- | --- |
| LétszámokKörmend | Várandósok | Csecsemő | Kisded(1-3 év) | Kisgyermek(3-6 év) | Összes gondozotti létszám | Fokozott gondozást igénylők | Gond. családokszáma |
| Körmend I. | 13 | 20 | 49 | 114 | 196 | 26Eü.:22, K: 4 | 146 |
| Körmend II. | 18 | 37 | 61 | 112 | 228 | 22Eü: 22 K: - | 182 |
| Körmend III. | 11 | 36 | 56 | 101 | 204 | 19Eü.: 17 K: 2 | 153 |
| Összes | 42 | 93 | 166 | 327 | 628 | 67 | 481 |

Környezeti ok miatt főként a rossz anyagi körülmények, lakhatási problémák, párkapcsolati krízis miatt volt szükség fokozott gondozásra.

Önálló védőnői tanácsadási és látogatási forgalom (éves)

| Várandós tanácsadás | Csecsemő- és kisgyermek tanácsadás | Nővédelem tanácsadás | Tanácsadás összesen | Várandós látogatás | Gyermek-ágyas látogatás | Csecsemő és kisgyermek látogatás | Család látogatás száma |
| --- | --- | --- | --- | --- | --- | --- | --- |
| 542 | 1396 | 11 | 1949 | 249 | 409 | 2021 | 1878 |

Státusvizsgálatok (önálló védőnői tanácsadáson történt védőnői vizsgálatok) száma:1206 fő

Státusvizsgálatok során talált egészségügyi elváltozások száma: 123, a kiszűrt gyermekek a háziorvoshoz lettek irányítva.

Gondozásba vett várandósok száma: 84 fő

Születések száma: 93 fő (koraszülött: 6 fő, fejlődési rendellenesség: 1 fő)

Intézeten kívüli szülés: -

Halvaszülés: -

Csecsemő halálozás: -

Oltások száma: 755 fő

Védőoltás megtagadása nem történt.

Az iskolavédőnő feladatait a 26/1997. (IX. 3.) NM rendelet az iskola-egészségügyi ellátásról határozza meg.

|  |
| --- |
| **Ellátott intézmények** |
| Iskolavédőnői körzet: | Ifjúságvédőnői körzet: helyettesítés |
| Boldog Batthyány László Katolikus Általános Iskola 1-6. | Boldog Batthyány László Katolikus Általános Iskola 7-8. |
| OKZ Általános Iskola Somogyi Béla Tagiskolája | Kölcsey F. Gimnázium |
| Olcsai-Kiss Zoltán Általános Iskola | Rázsó Imre Technikum |
| Létszám: 812 fő | Létszám: 412 fő |

Elvégzett feladatok:

Az általános iskolákban és a gimnáziumban megtörténtek a védőnői és az orvosi szűrővizsgálatok

1. Az éves munkatervhez a védőnői feladatok összeállítása, egyeztetése az iskolaorvossal és a nevelési-oktatási intézmény vezetőjével az iskola egészségnevelési programjában meghatározott feladatok figyelembevételével.

2. A tanulók védőnői szűrővizsgálata iskolai tanulók esetében kétévenként (2,4,6,8,10,12 évfolyamon), valamint a 16 éves kori záró vizsgálat elvégzése (adott tanév szeptember 1. és augusztus 31. között 16. életévüket betöltött tanulóknál) az /51/1997.(XII. 18. ) NM rendelet/ alapján: (a testmagasság, testtömeg, a testi fejlettség és tápláltsági állapot hazai standardok szerinti értékelése, a nemi fejlődés értékelése, érzékszervek vizsgálata (látás, kancsalság, hallás) és színlátás vizsgálata 6. osztályban, mozgásszervek vizsgálata: különös tekintettel a lábstatikai problémákra és a gerinc-rendellenességekre, vérnyomásmérés, golyvaszűrés 4. osztálytól)

Az orvosi és védőnői szűrővizsgálatra kötelezettek száma: 699 fő.

16 éves záróvizsgálatra kötelezettek száma: 58 fő

A kiszűrt tanulókat (315 fő) további vizsgálatokra (146 fő) a háziorvosukhoz irányítottuk. (főként elhízás, mozgásszervi-, érzékszervi elváltozások, magas vérnyomás)

3. A gyermekek, tanulók személyi higiénéjének ellenőrzése tisztasági vizsgálatok keretében kötelező szeptember, január, április hónapokban az általános iskolákban (jelzés esetén a középiskolákban is), illetve probléma esetén szükség szerinti gyakorisággal.

4. Elsősegély-nyújtási feladatok

5. Az orvosi vizsgálatok előkészítése, megszervezése, részvétel az orvosi vizsgálaton. Az orvos tájékoztatása a védőnői szűrés során talált esetleges elváltozásokról.

6. A védőoltásokkal kapcsolatos szervezési, előkészítési feladatok elvégzése, szülők írásban történő értesítése, dokumentáció

Védőoltásra kötelezettek száma:

6. osztályban: MMR: 89 fő, DPT: 90 fő

7. osztályban: Hepatitis B elleni védőoltás: 116 fő (2 részoltás), lányoknak és fiúknak önkéntes HPV (2 részoltás) Az önkéntes HPV oltást 85 fő igényelte. Védőoltások száma: 581

7. Részvétel az iskolai egészségnevelési munkában (Főbb témakörök: táplálkozási ismeretek, dohányzás káros hatásai, szenvedély-betegségek, mozgás-sport, családi életre nevelés, higiénia, fogápolás, daganatos betegségek megelőzése, here-emlő önvizsgálata, fertőző betegségek, szexuális úton terjedő kórképek /HIV-AIDS, HPV, hepatitis B-C/, allergiás betegségek, sérülés megelőzés)

Önállóan tartott szakkörök: csecsemőgondozási vetélkedőre történő felkészítés.

Egészségnapon való részvétel

8. Testnevelés, gyógytestnevelés, technikai órák, iskolai helyiségek és környezet, az étkeztetés higiénés ellenőrzésében való részvétel,

9. Pályaválasztási tanácsadás: pályaválasztás segítése, hogy az egészségügyi problémával, betegséggel küzdők egészségi állapotuknak megfelelő képzésben tudjanak tovább tanulni.

10. Középiskolában alkalmassági vizsgálatok, előzetes alkalmassági vizsgálatok a felvételt nyert tanulóknál. (Rázsó Imre Technikum-júniusban esedékes)

11. Krónikus beteg, magatartási problémákkal küzdő tanulók fokozott gondozása, életvitelének segítése.

Egyéb feladatok:

 Az ukrajnai menekült várandós és 0-18 éves korú gyermekek védőnői ellátása eseti ellátás keretében. (védőnői adatlap, oltási nyilatkozat kitöltése, oltási dokumentáció bekérése, tájékoztatás a védőoltásokról, különös tekintettel az ingyenes covid, influenza, MMR védőoltásokról 15 hó-20 éves korig, heti jelentés, oltási dokumentáció továbbítás a Kormányhivatal és a kollegális mentor védőnő felé)

A Védőnői Szolgálatnak veszélyeztetettség esetén jelzési kötelezettsége van a Családsegítő-és Gyermekjóléti Központok, Gyámhivatal felé:

Esetjelzés: 4 fő (kiskorú várandós, lakhatási probléma, kiskorú veszélyeztetése)

Védelembe vétel: 4 esetben (kiskorú veszélyeztetése)

Rendőrségi meghallgatás: -

Bírósági tárgyalás: 1 (iskola) kiskorú veszélyeztetése

Ideiglenes elhelyezés: 1 (kiskorú veszélyeztetése)

Védőnői helyzetértékelés (tájékoztatás) készítése: 35 eset (Gyámhivatal 18 ( iskola:7), Gyermekjóléti Szolgálat: 14 (iskola:6), kórházi védőnő: 3)

Esetkonferencia: 6 eset (iskola:1)

Szakmaközi megbeszélés: 5 alkalom

Éves tanácskozás: február 28.

A Védőnői Szolgálat a hatékony ellátás érdekében együttműködik különösen:

* Egészségügyi alapellátás és ezen belül kiemelten a háziorvosi ellátás, és szakellátás
* Oktatási és nevelési intézmények
* Önkormányzati, egyházi, civil fenntartásban működő alap és szakosított ellátást nyújtó szociális intézmények,
* Családsegítő-és Gyermekjóléti Központok,
* Önkormányzatok,
* Egyházak, karitatív közösségek, önkéntesek segítő csoportjai.
* Pedagógiai szakszolgálatok, logopédus, gyógytornász és pszichológus
* Kormányhivatal Népegészségügyi Osztály

**A Dr. Batthyányné Coreth Mária Óvoda és Bölcsőde beszámolója:**

Az alaptevékenységet meghatározó jogszabályi háttér

* a nemzeti köznevelésről szóló 2011.évi CXC. törvény
* a gyermekek védelméről és a gyámügyi igazgatásról szóló 1997. évi XXXI. törvény
* Magyarország helyi önkormányzatairól szóló 2011.évi CLXXXIX. törvény
* a közalkalmazottak jogállásáról szóló 1992.évi XXXIII. törvény
* a munka törvénykönyvéről szóló 2012. évi I. törvény
* az egyenlő bánásmódról és az esélyegyenlőség előmozdításáról szóló 2003. évi CXXV. törvény
* 229/2012 (VIII. 28.) Kormányrendelet a nemzeti köznevelésről szóló törvény végrehajtásáról
* 363/2012. (XII. 17.) Kormányrendelet az Óvodai nevelés országos alapprogramjáról
* 326/2013 (VIII. 30.) Kormányrendelet a pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról
* 20/2012 (VIII. 31.) EMMI rendelet a nevelési-oktatási intézmények működéséről és a köznevelési intézmények névhasználatáról
* 15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről
* 20/2021. (VI. 8.) EMMI rendelet a 2021/2022. tanév rendjéről és 22/2022. (VII. 29.) BM rendelet a 2022/2023. tanév rendjéről
* az Óvoda hatályos Alapító Okirata

***Működési feltételek:***

A Dr. Batthyányné Coreth Mária Óvoda és Bölcsőde (óvodák, bölcsőde) intézmény fenntartója a Körmend és Mikrotérsége Köznevelési Intézményfenntartó Társulás.

Az Intézményfenntartó Társulás döntése alapján 2022. szeptember 1-től 18 gyermekcsoporttal működik az összevont intézmény. A Dienes Lajos Utcai Tagóvodánk kivált az összevont intézményrendszerből, és ez időtől kezdve vált önálló katolikus óvodává, került egyházi fenntartás alá. Jelenleg 5 intézmény tartozik a rendszerünkbe.

Az óvodai feladatellátás 4 helyen valósul meg, 14 gyermekcsoportban, plusz a bölcsődében 4 csoportban bölcsődei nevelés folyik.

1. **Dr. Batthyányné Coreth Mária Óvoda és Bölcsőde** (székhely intézmény)

2. Dr. Batthyányné Coreth Mária Óvoda és Bölcsőde **Mátyás Király Utcai Tagóvodája**

3. Dr. Batthyányné Coreth Mária Óvoda és Bölcsőde **Molnaszecsődi Tagóvodája**

4. Dr. Batthyányné Coreth Mária Óvoda és Bölcsőde **Horvátnádaljai Tagóvodája** (telephely)

5. Dr. Batthyányné Coreth Mária Óvoda és Bölcsőde **Körmendi Bóbita Bölcsőde** (telephely)

A bölcsődei férőhelyen, nem történt változtatás (48 fő nevelése, gondozása folyik szeptembertől, továbbra is 4 gyermekcsoport lesz a bölcsődében.)

*A bölcsődében felmerülő létszámbővítés lehetősége érdekében jelzésünket követően a fenntartó pályázatot nyújtott be az épület, és az eszközbeszerzések érdekében 2023. április végén.* Bizakodunk a sikeres pályázatban és a bővítés megkezdésében

*Az összevont teljes intézményrendszerben 5 helyen 18 gyermekcsoportban neveljük a gyermekeket.*

***Tagintézmények, telephelyek:***

**Székhely óvoda: Dr. Batthyányné Coreth Mária Óvoda és Bölcsőde**

9900 Körmend, Bartók Béla u. 9. (5 gyermekcsoport)

**Tagóvodák:** Dr. Batthyányné Coreth Mária Óvoda és Bölcsőde

**Mátyás Király Utcai Tagóvodája** 9900 Körmend, Mátyás király. u. 18. (7 gyermekcsoport)

Dr. Batthyányné Coreth Mária Óvoda és Bölcsőde

**Molnaszecsődi Tagóvodája**

9912 Molnaszecsőd, Kossuth u. 45. (1 gyermekcsoport) 5

**Telephelyeink:** Dr. Batthyányné Coreth Mária Óvoda és Bölcsőde

**Horvátnádaljai Tagóvodája** 9900 Körmend, Nádaljai u. 19. (1 gyermekcsoport)

Dr. Batthyányné Coreth Mária Óvoda és Bölcsőde

**Körmendi Bóbita Bölcsőde**

9900 Körmend, Arany János u. 31. (4 gyermekcsoport)

**Összesen: 14 óvodai gyermekcsoport, és további 4 bölcsődei csoport.**

***Az intézmények napi nyitvatartása:***

|  |  |
| --- | --- |
| **Dr. Batthyányné Coreth Mária Óvoda és Bölcsőde (székhely)**  | naponta 6-17 óráig / napi 11 óra  |
| Dr. Batthyánné Coreth Mária Óvoda és Bölcsőde **Mátyás Király Utcai Tagóvodája**  | naponta 5.30 - 17.30 óráig / napi 12 óra  |
| Dr. Batthyányné Coreth Mária Óvoda és Bölcsőde **Horvátnádaljai Tagóvodája**  | naponta 6.30 - 16.30 óráig / napi 10 óra  |
| Dr. Batthyányné Coreth Mária Óvoda és Bölcsőde **Molnaszecsődi Tagóvodája**  | naponta 6.30 - 16.30 óráig / napi 10 óra  |
| Dr. Batthyányné Coreth Mária Óvoda és Bölcsőde **Körmendi Bóbita Bölcsőde**  | naponta 5.30 - 17.00 óráig / napi 11,5 óra  |

**Fogadóórák: szülők előzetes bejelentése alapján (online, telefonon vagy személyesen) a következő időpontokban:**

|  |  |
| --- | --- |
| **Dr. Batthyányné Coreth Mária Óvoda és Bölcsőde (székhely)**  | Minden hónap első csütörtök 17 órától 18 óráig.  |
| **Intézményvezető/ Körmend, Bartók B. utca 9.**  | Minden hónap első hétfője 13-15 óráig  |
| Dr. Batthyányé Coreth Mária Óvoda és Bölcsőde **Mátyás Király Utcai Tagóvodája**  | Minden hónap második keddje 17 órától 18 óráig.  |
| Dr. Batthyányné Coreth Mária Óvoda és Bölcsőde **Horvátnádaljai Tagóvodája**  | Minden hónap második keddje 17 órától 18 óráig.  |
| Dr. Batthyányné Coreth Mária Óvoda és Bölcsőde **Molnaszecsődi Tagóvodája**  | Minden hónap második keddje 17 órától 18 óráig.  |
| Dr. Batthyányné Coreth Mária Óvoda és Bölcsőde **Körmendi Bóbita Bölcsőde**  | Minden hónap első hétfője 12-15 óráig  |

Hirdetőtábla, ajtóra kiírás, vidékieknek üzenő füzet információi. Intézményi honlapok tájékoztatásai. Zárt (gyermekcsoportok), és nyitott (intézményi) Facebook-os csoportok működnek.

***Személyi feltételek:***

**Intézményvezető:** Kőházyné Fasching Anikó

Székhely Óvoda

Dr. Batthyányné Coreth Mária Óvoda és Bölcsőde Óvodavezető helyettes: Berzai Gyöngyi (megbízott)

|  |  |
| --- | --- |
| Óvodapedagógusok létszáma vezetővel együtt  | 8 fő  |
| Pedagógiai asszisztens:  | 4 fő  |
| Dajkák  | 5 fő  |
| Óvodatitkár  | 1 fő 8 órás  |
| Karbantartó  | 1 fő 6 órás  |
| **Összesen**  | **19 fő**  |

Az intézményben mindenki óvodapedagógusi főiskolai végzettségű. Ezen felül plusz főiskolai végzettsége van: 1 fő közoktatási vezető, 2 fő fejlesztő-óvodapedagógus, 1 fő dráma-óvodapedagógus, 1 fő gyógypedagógiai óvodapedagógus, 1 fő Gyermek és ifjúsági tanácsadó. 2023. februárjától sétáló idejét tölti **Gombos Csabáné** óvodapedagógus /nyugdíjba vonul/, helyét **Kékesiné Holecz Marianna** nyugdíjas óvodapedagógussal töltöttük be 2023. február 20 - június 16-ig. A megüresedett Mátyás Király Utcai Tagóvoda tagóvoda vezetői állására megbíztam **Vass Virág** óvodapedagógust, óvodavezető helyettest, aki így 2022. szeptember 01-vel átkerült a Mátyás Tagóvodába. 2022. szeptember 1-vel **Berzai Gyöngyi** vette át az óvodavezető helyettesi feladatokat megbízással. A karbantartónk **Kovács György** közös megegyezéssel 2023. augusztus 31-éig fog dolgozni, majd nyugdíjba vonul. Helyét betölteni kívánjuk 2023. szeptember 01-vel. Az óvodában a bár meghirdetett, de jelentkezés hiányában be nem töltött álláshelyeket levelező tagozaton tanuló óvodapedagógus hallgatókkal töltöttük be (2 fő) – **Varga Réka** (2. éves)**, Klobetz – Mészáros Judit** (3. éves) -, továbbá **Fentős Gábornéval** és végül **Szabóné Agg Györgyi**, akik pedagógiai asszisztens munkakörben segítették az intézmény munkáját. **Szabóné Agg Györgyi, aki sétáló idejét tölti, nyugdíjba vonul**, helyét szeptember 01-vel szeretnénk betölteni. **Fentős Gáborné** pedagógiai asszisztensi munkakörbe került felvételre 2022. szeptember 01-vel. **Klobetz – Mészáros Judit** 2023. júniusában államvizsgázik és válik okleveles óvodapedagógussá, másikuk remélhetőleg 2024. júniusában. Bízom abban, hogy mindketten a jövőben a mi óvodarendszerünkben fognak óvodapedagógusként dolgozni, segítve ezzel a körmendi és Körmendi környéki gyermekek hatékony nevelését. **Vörösné Varga Ildikó és Berzai Gyöngyi óvodapedagógusok részt vesznek az idei életpályamodellben, noverberben feltöltötték a portfóliójukat és bekerültek a minősítések közé, PED.II. fokozatot céloztak meg, Berzai Gyöngyi már sikeresen átesett a minősítésen, Vörösné Varga Ildikó minősítése 2023. őszére lett beosztva. Mindketten 2024. januárjától PED.II. kategóriás óvodapedagógusok lesznek. Kertész Zsófia** óvodapedagógus gyakornokot jelentkeztettem a jövő évi minősítő vizsgájára, a Pedagógus I. kategória elérése céljából. **Kőházyné Fasching Anikó intézményvezető vezetői önértékelése** és az azt követő **Vezetői tanfelügyeleti ellenőrzése** sikeresen lebonyolódott 2023. februárban. Várhatón a 2024-ben sor kerül az intézményi tanfelügyeletére. A minősítő vizsgákkor intézményi delegált feladatokat lát / látott el: **Kőházyné Fasching Anikó** intézményvezető, mesterpedagógus, köznevelési szakértő.

Mátyás Király Utcai Tagóvoda

Tagóvoda vezető: Vass Virág Marianna (megbízott)

|  |  |
| --- | --- |
| Óvodapedagógusok létszáma vezetővel együtt  | 11 fő  |
| Pedagógiai asszisztens:  | 4 fő  |
| Dajkák  | 7 fő  |
| Óvodatitkár  | 1 fő 8 órás 1 fő 4 órás  |
| Karbantartó  | 1 fő 8 órás  |
| **Összesen**  | **25**  |

Az intézményben két fő kivételével mindenki főiskolai végzettségű óvodapedagógus, 2 fő középfokú végzettségű óvodapedagógus dolgozik. A Mátyás Király Utcai Tagóvodában 1 fő gyógypedagógiai óvodapedagógus, 3 fő fejlesztő óvodapedagógus és 1 fő közoktatási vezető, 8

1 fő szociálpedagógus végzettségű óvodapedagógus dolgozik. **Hajmási – Németh Júlia** óvodapedagógus és **Fülöpné Málics Nóra** GYES-en tartózkodik.

A karbantartó ellátja a feladatokat a Bölcsődében és besegít a Horvátnádaljai Tagóvodában. Két fő óvodatitkár látta el a teendőket. 4 órában (**Peller Károlyné** élelmezésvezető), illetve 8 órában (**Dancsecs – Horváth Kitti)**, óvodatitkár látja el. **Peller Károlyné** élelmezésvezető (4 órás munkaerő) 2023. júniusában nyugdíjba vonul, munkakörét Dancsecs – Horváth Kitti vette át.

Bognárné Peszeszér Lívia korábbi tagóvoda vezető 2022. augusztusától áthelyezését kérte a Gasztonyi óvodába, helyét **Vass Virág** óvodapedagógussal töltöttük be a székhelyintézményből, aki megbízással látja el a tagóvoda vezetői feladatokat.

**Sereginé Takács Georgina** (mentora: **Szakály Katalin)** óvodapedagógus gyakornok és **Szikora - Koltai Emese** (mentora: **Jurasits Jánosné)** óvodapedagógus gyakornokok minősítő vizsgán estek át, és 2024. január 1-vel PED.I. kategóriába kerülnek. **Benedek Borbála** óvodapedagógus gyakornok 2022.szeptember 1-től dolgozik az óvodában, jelentkeztettem a 2024. évi minősítő eljárásba. Egy fő óvodapedagógus – **Szakály Katalin**- ebben a nevelési évben nyugdíjba vonul, munkaköre betöltése folyamatban van, meghirdetésre került. **Buda Brigitta** pedagógiai asszisztens hitoktatói felsőfokú képzésre jár. 2022. szeptember 1-vel dajkai munkakörbe felvételre került **Balogh- Szebelédi Krisztina, a nyugdíjba vonuló Földes Miklósné dajka helyére.**

A minősítő vizsgakor intézményi delegált feladatokat látott el: **Kőházyné Fasching Anikó** intézményvezető, mesterpedagógus, köznevelési szakértő.

A nevelés év *folyamán tartós táppénzen 4 fő dolgozó tartózkodott szakasz*osan, nagyon nehezen tudtunk helyettesítésükről gondoskodni és a feladatokat ellátni.

Molnaszecsődi Tagóvoda

Tagóvoda vezető: Molnárné Szabó Judit

|  |  |
| --- | --- |
| Óvodapedagógusok létszáma vezetővel együtt  | 2 fő  |
| Dajkák  | 1 fő  |
| Konyhai kisegítő  | 1 fő  |
| **Összesen**  | **4 fő**  |

Mindkét óvodapedagógus felsőfokú végzettségű, a tagóvoda vezető rendelkezik Közoktatási vezető képzettséggel, szakvizsgával és Fejlesztő pedagógus végzettséggel. A karbantartói feladatokat a helyi önkormányzat dolgozója látja el. **Molnárné Szabó Judit** tagóvoda vezető a 2022-es vezetői tanfelügyeleti ellenőrzését követően, idén **átesett** sikeresen az **intézményi tanfelügyeleti ellenőrzésén 2023. áprilisában.**

Horvátnádaljai Tagóvoda:

Megbízott intézményi felelős: Böröczné Németh Éva

|  |  |
| --- | --- |
| Óvodapedagógusok létszáma vezetővel együtt  | 1 fő  |
| Pedagógiai asszisztens  | 1 fő  |
| Dajka, konyhai kisegítő  | 1 fő  |
| **Összesen**  | **3**  |

Az óvoda helyi aktuális felmerülő feladatainak ellátására **Böröczné Németh Éva** óvodapedagógus került megbízásra 2020. szeptember 01-vel, pedagógiai asszisztens munkakörbe felvettük ugyanakkor **Szakály Tímeát**, aki jelenleg harmadéves / végzős óvodapedagógus hallgató, 2020. szeptembertől levelező tagozaton tanul Sopronban. Várhatóan 2023. júniusában főiskolai óvodapedagógus oklevelet fog szerezni, és remélhetőleg óvodapedagógusként fog dolgozni 2023. augusztustól intézményrendszerünkben.

Körmendi Bóbita Bölcsőde :

Bölcsődevezető: Tóth-Pantali Mónika

|  |
| --- |
| **Dolgozói létszámok**  |
| Kisgyermeknevelők létszáma vezetővel együtt  | 9 fő  |
| Bölcsődei dajkák:  | 3 fő  |
| **Összesen**  | **12 fő**  |

A Bóbita Bölcsődében két fő csecsemő – és kisgyermeknevelő – **Nyaras Noémi és Varga Imréné** nyugdíjba vonultak 2022. őszén. Munkakörüket sikeresen betöltöttük. Helyükre **Garai Imrénéné** PED.I. kategóriájú, főiskolai végzettségű kisgyermeknevelő, és **Mihályka Evelin** kisgyermeknevelő került. **Fülöp Rita Tímea** egyetemi végzettségű kisgyermeknevelő minősítését követően 2023. január 1-vel PED.I. kategóriába került. A minősítő vizsgájakor intézményi delegált: **Kőházyné Fasching Anikó** intézményvezető, mesterpedagógus, köznevelési szakértő.

*Dolgozói létszámok összesen:*

|  |  |
| --- | --- |
| Óvodapedagógusok létszáma **vezetőkkel együtt**  | 22 fő  |
| Pedagógiai asszisztens:  | 9 fő  |
| Dajkák  | 13 fő  |
| Konyhai kisegítő  | 1 fő (Molnaszecsőd)  |
| Dajka és konyhai kisegítő egyben  | 1 fő (Horvátnádalja)  |
| Óvodatitkár  | 2 fő 8 órás + 1 fő 4 órás összesen: 3 fő  |
| Karbantartó  | 1 fő 8 órás + 1 fő 6 órás összesen: 2 fő  |
| Kisgyermeknevelő **vezetővel együtt**  | 9 fő  |
| Bölcsődei dajka  | 3 fő  |
| **Összesen**  | **63 fő** |

**Gyermek- és csoportlétszámok 2023. május 10-én intézményenkénti bontásban**

Dr. Batthyányné Coreth Mária Óvoda és Bölcsőde / Székhely

|  |  |  |  |  |
| --- | --- | --- | --- | --- |
| 1.  | Vackor csoport  | **23 fő + 1 SNI = 24 fő** SNI: 1 gyermek **1. BNO**:- F 80.9 - Beszéd és nyelvfejlődés zavara – 2 Fő BTMN: 2 fő Logopédia: 3 fő Egyéb fejlesztés: 2 fő  | *Varga Rita óvodapedagógus Kertész Zsófia óvodapedagógus gyakornok*  | *Dobos Jánosné Dajka*  |
| 2.  | Pipitér csoport  | **20 fő+4 fő SNI=24** Fő SNI: 2 gyermek / 3-3 fő= 6 fő 2 fő BNO: F 84 autizmus sprektumzavar BTMN:0 Logopédia: 3 fő Egyéb fejlesztés: 2 fő  | *Vörösné Varga Ildikó óvodapedagógus Szabóné Agg Györgyi pedagógiai asszisztens* (du) *Fentős Gáborné pedagógiai asszisztens - mozgó ember*  | *Czvitkovics Márton Tamásné* *Dajka*  |
| 3.  | Falovacska csoport  | **25 fő + 2 Fő SNI=27 Fő** SNI: 1 gyermek 1. BNO: F 89.4 autizmus sprektumzavar- 3 fő BTMN: 0 Logopédia: 4 fő Egyéb fejlesztés: 2 Fő  | *Esztergályosné Tóth Andrea* óvodaped. *Klovetz- Mészáros Judit* *pedagógiai asszisztens* (du)  | *Fodor Gáborné Dajka*  |
| 4.  | Napocska csoport  | **24 fő +4 Fő SNI=28 Fő** SNI: 3 gyermek 1.BNO:F 84 – autizmus spektrumzavar- 3 fő 2. BNO: F 70 – enyhe intellektuális és képességzavar, enyhe értelmi fogyatékosság – 2 fő 3.BNO: F 84 – egyéb pszichés fejlődési zavar – kevert specifikus fejlődési zavar – 2 fő BTMN:0 Egyéb fejlesztés: 4 Fő Logopédia. 3 Fő  | *Berzai Gyöngyi óvodapedagógus* *Varga Réka pedagógiai asszisztens (du)*  | *Márfi Károlyné* *Dajka*  |
| 5.  | Katica csoport  | **23 fő SNI: 0** BTMN: 1 Fő Logopédia: 3 Fő Egyéb fejlesztés: 0  | *Rendesné Schulcz Rita óvodapedagógus (Gombos Csabáné óvodapedagógus- - sétáló idejét tölti)* *Kékesiné Holecz Marianna nyugdíjas óvodapedagógus, helyettesítő* | *Holdosi – Kocsis Zsanett Dajka*  |
| Összesen: | **115 fő + 11 fő SNI = 126 fő** (a teljes létszám mindig tartalmaz 1 főt az SNI számból) SNI: 7 gyermek = 18 főt ér BTMN: 3 Fő Logopédia: 16 Fő Egyéb fejlesztés: 10 Fő Hátrányos Helyzetű (HH): 3 Fő Védelembe vett gyermekek összes létszáma: 0 Nevelésbe vett gyermekek összes létszáma: 0 Diabéteszes gyermekek összes létszáma: 0 Mozgó ember: pedagógiai asszisztens: az SNI gyermekek jelenlététől függően, indokoltan  |

Mátyás Király Utcai Tagóvoda

|  |  |  |  |  |
| --- | --- | --- | --- | --- |
| 1.  | Napsugár csoport  | **22 fő + 1 Fő SNI** SNI: 1 gyermek (2 fő) BNO: F 83 - – egyéb pszichés fejlődési zavar – kevert specifikus fejlődési zavar – 2 fő BTMN: 1 fő Logopédia: 7 Fő Egyéb fejlesztés: 1 Fő  | *Sávolyné Lőrincz Erika óvodapedagógus* *Szabó- Unger Tímea pedagógiai asszisztens (du)*  | *Bejczi Anikó Dajka*  |
| 2.  | Süni csoport  | **19 fő** SNI:0 BTMN: 1 Fő Logopédia: 3 Fő Egyéb fejlesztés:0  | *Gergelyné Sebák Katalin óvodapedagógus* */Laczkó Anett pedagógiai asszisztens (du)-tartós táppénzen van/* *Funtigné Korpics Rita - pedagógiai asszisztens (du)*  | *Joó Lászlóné Dajka*  |
| 3.  | Aranyvár csoport  | **25 fő** + **1 Fő SNI** SNI: 1 gyermek (2 fő) BNO: F 8010 Expresszív beszédzavar, logopédiai fejlesztés javasolt - (2 fő) BTMN: 1 Fő Logopédia: 6 Fő Diabétesz: 1 Fő Egyéb fejlesztés: 0  | *Szakály Katalin óvodapedagógus* *Sereginé Takács Georgina - óvodapedagógus gyakornok*  | *Pappné Rózsa Mária Dajka*  |
| 4.  | Csillag csoport  | **24 fő + 1 Fő SNI** SNI:1 gyermek (2 fő) BNO: F 90 – Egyéb pszichés fejlődési zavar, aktivitás és figyelemzavar (ADHD) (2 Fő) BTMN: 0 Logopédia: 3 Fő Egyéb fejlesztés: 1 Fő  | *Závecz Lilla óvodapedagógus* *Buda Brigitta pedagógiai asszisztens (du)*  | *Varga Péterné Dajka*  |
| 5.  | Búzaszem csoport  | **25 Fő** SNI: 0 BTMN: 1 Fő Logopédia: 8 Fő Egyéb fejlesztés: 0  | *Kozár Éva óvodapedagógus* *Benedek Borbála óvodapedagógus gyakornok*  | *Balogh – Szebelédi Krisztina Dajka*  |
| 6. | Vackor csoport | **21 Fő + 2 Fő SNI** SNI: 1 gyermek (3 fő) 1. BNO:F: 8490 - Nem meghatározott pervazív fejlődési zavar– 3 Fő BTMN: 1 Fő Logopédia: 6 Fő Egyéb fejlesztés: 1 Fő  | *Jurasits Jánosné óvodapedagógus Koltai Emese óvodapedagógus gyakornok*  | *Páll Szilveszterné Dajka*  |
| 7. | Aranyhal csoport | **22 fő + 1 Fő SNI=23 fő** SNI: 1 gyermek (2 Fő) BNO: F 70 – enyhe intellektuális és képességzavar, enyhe értelmi fogyatékosság - 2 fő BTMN: 2 Fő Logopédia: 3 Fő Egyéb fejlesztés: 0  | *Vass Virág Marianna óvodapedagógus / megbízott tagóvoda vezető* *Böröcz Sára óvodapedagógus*  | *Kercsmár Istvánné Dajka*  |
| Összesen: | **158 Fő + 6 Fő SNI = 164 Fő** (a teljes létszám mindig tartalmaz 1 főt az SNI számból) SNI: 5 gyermek = 10 főt ér. BTMN: 7 Fő Logopédia: 36 Fő Egyéb fejlesztésre jár: 3 Fő Védelembe vett gyermekek össz. létszáma: 2 Fő Nevelésbe vett gyermekek össz. létszáma: 1 Fő Diabéteszes gyermekek össz. létszáma: 1 Fő  |

Molnaszecsődi Tagóvoda

|  |  |  |  |  |
| --- | --- | --- | --- | --- |
| 1.  | Kisvakond csoport  | **26 Fő + 2 SNI** SNI: 1 gyermek BNO: G 82.1 Diplégia spastica BTMN: 0 Fő Egyéb fejlesztés: 0 Fő Logopédia: 7 Fő  | *Molnárné Szabó Judit -óvodapedagógus / Tagóvoda vezető* *Bertháné Pap Gabriella -óvodapedagógus*  | *Lákics Attiláné Dajka Csesznokné Nagy Nóra konyhai dolgozó*  |
| **Összesen:**  | **26 Fő +2 SNI** (a teljes létszám mindig tartalmaz 1 főt az SNI számból) = **28 fő** SNI: 1 gyermek = 3 főt ér. BTMN: 0 Fő Logopédia: 7 Fő Védelembe vett gyermekek össz. létszáma: 1 Fő Nevelésbe vett gyermekek össz. létszáma: 0 Diabéteszes gyermekek össz. létszáma: 0  |

Horvátnádaljai Tagóvoda

|  |  |  |  |  |
| --- | --- | --- | --- | --- |
| 1.  | Szivárványrét csoport  | 22 Fő SNI: 0 BTMN: 0 Logopédia: 0 Fő Egyéb fejlesztés: 0 Fő  | *Böröczné Németh Éva óvodapedagógus – óvodai helyi megbízott felelős* *Szakály Tímea pedagógiai asszisztens (du)*  | *Krakkai Orsolya* *Dajka és konyhai kisegítő*  |
| **Összesen:**  | 22 fő SNI: 0 Fő BTMN: 0 Fő Logopédia: 9 Fő Védelembe vett gyermekek összes létszáma: 0 Nevelésbe vett gyermekek összes létszáma: 0 Diabéteszes gyermekek összes létszáma: 0  |

**Az Óvoda létszámai összesítve 2023. május 15-én**

|  |  |  |  |
| --- | --- | --- | --- |
| **Óvodáink gyermeklétszáma május 15.**  | **+ SNI létszám május 15.**  | **BTMN létszám május 15.**  | **Korai fejlesztésre jár**  |
| **Óvodáinkban gyermek összesen: 321 Fő**  | **+ 19 Fő**  | **13 Fő**  | 0  |
| **ÓVODÁINKBAN GYERMEK ÖSSZESEN**: 321 Fő + 19 Fő SNI = **340 Fő SNI-vel együtt**  |
| **Bölcsődei gyermeklétszám + 48 Fő**  | 0  | 0  | **1 Fő** (2 főt ér)  |
| **Összesen, óvodás+ bölcsődés: 321 + 48 = 388 Fő**  | **340 (óvoda) + 48 (bölcsőde)= 388 Fő**  | **1 Fő**  |

Az óvodák szakmai munkájukat az Óvodai Nevelés Országos Alapprogramja (ONOAP) és az intézmény által készített Pedagógiai Program (PP) alapján végezték.

A törvényi előírásokat figyelembevételével folyamatosan felülvizsgáltuk az intézmény Alapító Okiratát, Házirendjét, Szervezeti és Működési Szabályzatát és a Pedagógiai Programot. Az éves munkaterv, munkaközösségi munkatervek szakmai munkánk irányadói. 2022. szeptember 01-re átdolgozásra került az SZMSZ és a Házirend. A jövőben felül kell vizsgálnunk a Pedagógiai Programunkat.

Az intézményünkbe járó gyermekek nevelésén és oktatásán túl nagy hangsúlyt fektettünk arra, hogy a gyermekek jól érezzék magukat, sokat játszanak, az óvoda biztonságos környezet legyen számukra és figyeltünk gondozottságukra, a hátrányos helyzet lehetőség szerinti enyhítésére, megszüntetésére. A nevelési év elején már fókuszba kerültek azok a gyermekek, akik szociális segítségre szorultak. Számukra a székhelyintézményben hagyományos gyűjtést szerveztünk az Adventi időszakban: szárazélelmiszer, játék, ruhanemű, karácsonyi angyaldoboz. Ebből először a saját gyermekeinknek adományoztunk, majd a megmaradtakat továbbjuttattuk a Körmendi Család - és Gyermekjóléti Központnak, akik továbbadták a hozzájuk tartozó rászorultaknak.

A Városvezetés kérésére az Adventi ünnepkörben óvodáink gyermekcsoportjai színesítették a szombati délutánokat a város Fő terén. A dolgozók adományok szerzése céljából szépséges eszközöket, dísztárgyakat készítettek, melyeket a helyszínen az óvodai dolgozók többsége adományok céljára felkínált a téren tartózkodóknak. A befolyt összeget a nap végén átadtuk a Körmendi Kulturális Központ Múzeum és Könyvtár vezetőjének, aki továbbította az összegeket a Körmendi Reménysugár alapítvány számára.

|  |
| --- |
| **RÉSZTVEVŐ INTÉZMÉNYEINK**  |
| **ÓVODA**  | **BEFOLYT ÖSSZEG**  |
| **Mátyás Király Utcai Tagóvodánk *gyermekcsoport szereplése***: 2022. december 03. – Mikulás várás / adományt gyűjtött.  | **37.000 - Ft**  |
| **Horvátnádaljai Tagóvodánk** adományt gyűjtött  | **29.000 - Ft**  |
| **Székhelyintézményi *gyermekcsoport szereplése:*** 2022. december 17. – Karácsonyvárás – Betlehemezés / adományt gyűjtött.  | **51.700 - Ft**  |
| **Összes átnyújtott támogatás** a Reménysugár Alapítvány számára:  | **117.700 - Ft**  |

Megköszönöm a dolgozóinknak az aktuálisan jelentkező nagyfokú gyermek megbetegedések melletti helytállást, *a gyermekcsoportok felkészítését a szereplésekre, az eszközkészítéseket, a helyszínen való teljes létszámmal való megjelenést, és ezekkel a rendezvények támogatását.*

**Gyermekvédelmi feladatok az óvodában**

|  |  |  |  |  |  |  |  |
| --- | --- | --- | --- | --- | --- | --- | --- |
| **ÓVODÁK**  | **LÉTSZÁM**  | **SNI** SAJÁTOS NEVELÉSI IGÉNYŰ  | **BTMN** BEILLESZKEDÉSI, TANULÁSI, MAGATARTÁSI NEHÉZSÉGŰ  | **LOGOPÉDIÁRA JÁRT**  | **VÉDELEMBE VETT GY.**  | **NEVELÉSBE VETT GY.**  | **DIABÉTESZES GY.**  |
| **BARTÓK**  | 115  | +11  | 3  | 16  | 0  | 0  | 0  |
| **MÁTYÁS**  | 158  | +6  | 7  | 36  | 2  | 1  | 1  |
| **MOLNASZECSŐD**  | 26  | +2  | 3  | 7  | 1  | 0  | 0  |
| **HORVÁTNÁDALJA**  | 22  | 0  | 0  | 0  | 0  | 0  | 0  |
| **ÖSSZESEN**  | **321**  | **19**  | **13**  | **59**  | **3**  | **1**  | **1**  |
| **ÖSSZES GYERMEKLÉTSZÁM SNI-VEL EGYÜTT**  | **321 FŐ + 19 FŐ SNI = 340 FŐ**  |

Minden egyes intézményegységben van ***gyermekvédelmi felelős*** (vagy a tagintézmény vezetője, vagy egy kijelölt pedagógus), akinek elsődleges feladata, hogy szoros kapcsolatot tartson elsősorban a gyermekek óvodapedagógusaival, vezetőkkel, szülőkkel, Gyermekjóléti Szolgálattal.

**Gyermekvédelmi felelősök az intézményekben**

|  |  |
| --- | --- |
| **Dr. Batthyányné Coreth Mária Óvoda és Bölcsőde**  | **Gyermekvédelmi felelőseink:**  |
| **Dr. Batthyányné Coreth Mária Óvoda és Bölcsőde** – **székhelyintézmény/Bartók**  | Vörösné Varga Ildikó óvodapedagógus  |
| Dr. Batthyányné Coreth Mária Óvoda és Bölcsőde **Mátyás Király Utcai Tagóvodája**  | Szakály Katalin óvodapedagógus  |
| Dr. Batthyányné Coreth Mária Óvoda és Bölcsőde **Horvátnádaljai Tagóvodája**  | Böröczné Németh Éva óvodapedagógus  |
| Dr. Batthyányné Coreth Mária Óvoda és Bölcsőde **Molnaszecsődi Tagóvodája**  | Molnárné Szabó Judit tagóvoda vezető  |
| Dr. Batthyányné Coreth Mária Óvoda és Bölcsőde **Körmendi Bóbita Bölcsőde**  | Tóth – Pantali Mónika bölcsődevezető  |

A gyermekek védelméről és gyámügyi igazgatásról szóló 1997. évi XXXI. Törvény értelmében az óvodapedagógus kötelessége, hogy közreműködjön a gyermekvédelmi feladatok ellátásában, a gyermekek fejlődését veszélyeztető körülmények megelőzésében, feltárásában, megszűntetésében. A jelző- és észlelőrendszer tagja, munkáját az óvoda gyermekvédelmi felelőse segíti, aki szoros kapcsolatban áll a gyermekvédelmi szervekkel. Év elején az óvodapedagógusok felmérést végeznek a csoportjukban lévő gyermekek esetleges hátrányos helyzetéről, veszélyeztetettségéről, amit jeleznek a gyermekvédelmi felelősnek. Azoknál a családoknál, akik szociálisan hátrányos helyzetűek, elváltak, csonka családok, a gyermekek fokozottabb odafigyelést igényelnek. Szükség esetén jellemzést, környezettanulmányt készítenek, illetve jelzéssel élnek a különböző gyermekvédelmi szervek felé. A gyermekvédelmi tevékenység a nevelőmunka szerves része, minden óvodapedagógus feladata. Konkrét feladat elsődlegesen a prevenció, a gyermekek problémáinak minél előbbi felismerése, majd hatékony kezelése, súlyosabbá válásának megelőzése. A gyermekvédelmi munkát az óvodában, a **Gyermekjóléti Szolgálat óvodai szociális munkása** is segíti. Rendszeres látogatásaival kiváló kapcsolat alakult ki a **Családsegítő, a Gyermekjóléti Szolgálat között.**

Az elmúlt nevelési évben a problémák átbeszélése a **Család és Gyermekjóléti Szolgálat** által szervezett szakmaközi megbeszéléseken történt, ahol a jelzőrendszer tagjai személyesen beszélhették meg a felmerülő eseteket. Ezek általában havonta, kéthavonta szerveződtek. A Covid-19 időszakban, e-mailben adtak tájékoztatást az elmúlt időszak eseményeiről.

Az eredményes munka érdekében a jövőben is szorosan együttműködünk a különböző gyermekvédelmi szervekkel, illetve továbbra is nagy hangsúly fektetünk a prevencióra, a rászorultak megsegítésére.

**Összesített táblázat az étkezési kedvezményekről**

|  |  |  |  |  |  |  |  |
| --- | --- | --- | --- | --- | --- | --- | --- |
| **ÓVODÁK**  | **3 GYERMEKES**  | **RENDSZERES GYERMEKVÉDELMI TÁMOGATÁST KAP**  | **A CSALÁD** **1 FŐRE ESŐ JÖVEDELME MIATT**  | **DIÉTÁS ÉTKEZŐ**  | **TARTÓS BETEG**  | **ÖSSZES INGYENES ÉTKEZŐ**  | **ÖSSZES, AKI TÉRÍTÉSI DÍJAT FIZET**  |
| **BARTÓK**  | **19**  | **11**  | **54**  | **2**  | **8**  | **92**  | **23**  |
| **MÁTYÁS**  | **30**  | **9**  | **83**  | **6**  | **1**  | **129**  | **29**  |
| **MOLNASZE-CSŐD**  | **9**  | **0**  | **15**  | **0**  | **2**  | **26**  | **0**  |
| **HORVÁTNÁ-DALJA**  | **9**  | **0**  | **10**  | **0**  | **0**  | **19**  | **3**  |
| **ÖSSZESEN AZ ÓVODÁKBAN**  | **67**  | **20**  | **162**  | **8**  | **11**  | **266**  | **55**  |
| **BÖLCSŐDE**  | **4**  | **1**  | **31**  | **1**  | **1**  | **38**  | **12**  |
| **ÖSSZESEN AZ INTÉZMÉNYREND-SZERBEN**  | **71**  | **21**  | **193**  | **9**  | **12**  | **304**  | **67**  |

Az **óvodai gyermekétkeztetés** esetében is látszik, hogy vannak hátrányos helyzetű családok és elég sok család esetében az **1 főre jutó jövedelem összege miatt** nem kell étkezési térítési díjat fizetni, ez a szám **162 Fő** az összes óvodánkból. **A nagycsaládosok** is veszélyeztetett kategóriába tartoznak: **67 fő** az összes óvodánkban. **A rendszeres gyermekvédelmi segélyt** kapó gyermekek száma is figyelemre méltó: **20 fő.** A **tartósbetegek száma 11 fő.** Összesen az óvodákban **266 gyermek ingyenes étkező.** Minden egyes óvodai dolgozó feladata, hogy amennyiben gondozatlanság (folyamatosan piszkos ruha, mosdatlanság, tetvesség stb) vagy bántalmazás nyomait fedezik fel egy kisgyermeken, azonnal értesíteniük kell az intézményvezetőt és a gyermekvédelmi felelőst, ők továbbítják a jelzést a Körmendi Szociális Szolgáltató és Információs Központ Család és Gyermekjóléti Szolgálat felé. A vezetők és a gyermekvédelmi felelősök azok a személyek, akik észlelő és jelzőrendszeri tagok, akiknek szoros kapcsolattartásban kell állniuk a Gyermekjóléti Szolgálattal, Gyámhivatallal, védőnőkkel.

A **Vas Megyei Kormányhivatal Körmendi Járási Hivatala** a 2022/2023-as nevelési év során több óvodás gyermek **(3 fő)** esetében is **elrendelt védelembe vételt**. Ezek felülvizsgálata folyamatosan zajlott a bekért környezettanulmányok, óvodai viselkedés leírása, szülőkkel való kapcsolattartás, megbeszélések alkalmával. Voltak, akik közben kikerültek a védelemből, de aztán mégis visszakerülnek a fokozottabb figyelem középpontjába.

A 2022/2023-as nevelési évben az intézményekben **1 fő esetében történt nevelésbe vétel**.

A korábbi évek korona vírus világjárvány tapasztalatai alapján elmondhatom, hogy megszűntek a korlátozó intézkedések, és maga a vírus is megszelídült. Az év során minden rendezvényünket a korábbi évekhez hasonlóan megtartottunk.

**A Körmendi Bóbita Bölcsőde beszámolója**

*Körmend és Mikrotérsége Köznevelési Intézményfenntartó Társulás által fenntartott Dr. Batthyányné Coreth Mária Óvoda és Bölcsőde tagintézménye a Körmendi Bóbita Bölcsőde (9900 Körmend, Arany János u. 31.).*

**A Társulásban lévő bölcsődei feladatellátást igénylő települések a következők:**

Körmend Város Önkormányzata (gesztor)

Magyarszecsőd Község Önkormányzata

Molnaszecsőd Község Önkormányzata

Egyházashollós Község Önkormányzata

Magyarnádalja Község Önkormányzata

Pinkamindszent Község Önkormányzata

Vasalja Község Önkormányzata

Szarvaskendi Község Önkormányzata

Nagymizdó község Önkormányzata

Döröske Község Önkormányzata

Katafa Község Önkormányzata

Döbörhegy Község Önkormányzata

Nádasd Község Önkormányzata

Hegyhátsál Község Önkormányzata

Hegyháthodász Község Önkormányzata

Daraboshegy Község Önkormányzata

Halogy Község Önkormányzata

Csákánydoroszló Község Önkormányzata

**A bölcsőde alapító okirat szerinti férőhelye: 48 fő.**

**A 2022/2023 -es nevelési év során a gyermekek 4 csoportban kerültek elhelyezésre.**

A bölcsődében nem került bevezetésre gondozási díj.

***A Bölcsőde személyi feltételei:***

**Körmendi Bóbita Bölcsőde**

Bölcsődevezető: **Tóth-Pantali Mónika**

|  |
| --- |
| **Dolgozói létszámok**  |
| **Kisgyermeknevelők létszáma vezetővel együtt**  | 9 fő  |
| Bölcsődei dajkák:  | 3 fő  |
| **Összesen**  | **12 fő**  |

Bölcsődei csoportok:

|  |  |
| --- | --- |
| **BÖLCSŐDÉS CSOPORTJAINK,** **KISGYERMEKNEVELŐK**  | **CSOPORT-LÉSZÁMOK**  |
| 1. MICIMACKÓ CSOPORT: *Györkös Éva, Farkasné Bedics Zsuzsanna*  | 12 FŐ  |
| 2. NAPOCSKA CSOPORT *Szominé Molnár Gyöngyi, Garai Imréné*  | 11 FŐ + 1 FŐ KORAI FEJLESZTÉSRE JÁR= 2 FŐT ÉR = 12 FŐ  |
| 3. KATICA CSOPORT *Tahin Zita Bernadett, Polgár Kata*  | 12 FŐ  |
| 4. PILLANGÓ CSOPORT *Fülöp Rita Tímea, Mihályka Evelin*  | 12 FŐ  |
| **ÖSSZESEN:**  | **48 FŐ**  |

A gyermekek túlnyomó többsége Körmendről és környékéről veszi igénybe a bölcsődei nevelést.

**A következő településekről veszik igénybe a bölcsődei ellátást:**

|  |  |
| --- | --- |
| NÁDASD  | 8 FŐ  |
| HEGYHÁTHODÁSZ  | 1 FŐ  |
| KATAFA  | 0 FŐ  |
| MAGYARNÁDALJA  | 0 FŐ  |
| MAGYARSZECSŐD  | 1 FŐ  |
| SZŐCE  | 0 FŐ  |
| CSÁKÁNYDOROSZLÓ  | 1 FŐ  |
| KEMESTARÓDFA  | 0 FŐ  |
| HALOGY  | 0 FŐ  |
| DARABOSHEGY  | 1 FŐ  |
| ÖSSZESEN:  | 14 FŐ  |

**A 2023. május 15-i** állapot szerint jelen bölcsődei létszám 29 **% -a vidékről bejáró bölcsődés**.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Dr. Batthyányné Coreth Mária Óvoda és Bölcsőde **Körmendi Bóbita Bölcsőde**  | Lét-szám  | Sni Sajá-tos neve-lési igé-nyű  | Korai fejlesz-tésre jár  | Logopé-diára járt  | Véde-lembe vett gy.  | Neve-lésbe vett gy.  | Diabé-teszes gy.  | Eltérő étel-aller-gia  |
| **4 CSOPORT**  | **48**  | **0**  | **1**  | **3**  | **1**  | **0**  | **0**  | **1**  |

*Bölcsődei feladatellátás:*

**Bölcsődei ellátás igénybevételének módja**

A bölcsőde a gyermekjóléti alapellátás részeként a családban nevelkedő gyermekek napközbeni ellátását, szakszerű gondozását-nevelését végző intézmény 20 hetes kortól 3 éves korig. Ha a gyermek a 3. évét betöltötte, de testi vagy szellemi fejlettségi szintje alapján még nem érett az óvodai nevelésre, 4. életévének betöltését követő augusztus 31.-ig nevelhető-gondozható a bölcsődében (a gyermekek védelméről és a gyámügyi igazgatásról szóló 1997. évi XXXI. törvény- a továbbiakban: Gyvt.- 42.§ (1) bekezdés értelmében)

**Gyermekekkel kapcsolatos adatok**

A bölcsődei gyermekcsoport létszámát a 15/1998 (IV.30) NM rendelet 40.§ (2)-(4) bekezdése határozza meg; ennél magasabb létszám szakmailag nem fogadható el, a megengedettnél több gyermek nem csupán ellátási problémát jelent a kisgyermeknevelőnek, hanem nagyobb a zaj a csoportban, több a konfliktus kialakulása, megterhelőbb az alkalmazkodás a gyermekek számára, kevesebb a lehetőség az egyéni bánásmódra.

A gyermekek a bölcsődébe járás teljes időtartama alatt ugyanabba a gyermekcsoportba járnak, életkor szerint homogén és vegyes csoportok egyaránt előfordulnak.

Törekszünk arra, hogy a maradó és az új gyermekek életkora általában hasonló legyen; valamint az együtt induló csoportok együtt is maradjanak az óvodás korig (hely állandóság, felmenőrendszer, saját kisgyermeknevelő).

Bölcsődénkben a beiratkozás egész évben folyamatosan történik a megengedett létszám függvényében.

**2022. szeptember 1**-i létszám: **18** fő, amely folyamatosan növekedett a beszoktatások alkalmával, december 31-i létszámunk **39** fő volt és május 31-i létszámunk **48** fő lett.

A 2022/23-as nevelési évre 43 kisgyermeket írattak be szüleik; ebből szeptembertől kezdte a bölcsődét 24 fő, közülük 1 kisgyermek korai fejlesztésre és gondozásra szorul, illetve januártól: 11 fő. Óvodába ment 5 fő, októberben, januárban és februárban.

2023. május 31-i létszámunk 48 fő, 6 kisgyermek előjegyzésben van helyhiány miatt, 2 kisgyermek megállapodási körzeten kívüli településről jelentkezett, azért nem tudtuk felvenni; 1 kisgyermeket felvettek a nádasdi mini - bölcsődébe, illetve családi ok miatt nem vették igénybe az ellátást négyen.

*A fenntartó felé jeleztük, hogy megnövekedett az igény a bölcsődei férőhelyek iránt, bővíteni lenne szükséges a bölcsődét. Ezért, 2023. április végén épületi bővítésre és eszközkészletre pályázat került benyújtásra.*

**Szülőkkel való kapcsolattartás**

Szülői értekezletet egy nevelési évben 3 alkalommal tartunk, melyek a bölcsődés gyermekek szüleinek tájékoztatását, a csoportra vonatkozó információk átadását, valamint a gyermekeket érintő közös döntések meghozatalának elősegítését szolgálja.

Augusztusi szülői értekezleten tájékoztatjuk a szülőket az intézmény működéséről, bölcsődei ellátással kapcsolatos tudnivalókról, ismertetjük a csoportbeosztást és a beszoktatással kapcsolatos dolgokat.

Az őszi szülői értekezleten Érsek Kata logopédus tartott előadást a megkésett beszédfejlődésről, illetve tanácsokat adott a szülőknek, hogyan lehet beindítani a beszédet a nem beszélő kisgyermeknél.

A februári szülői értekezlet témája az óvodaérettség és az óvodai beiratkozás volt, amelynek elején az intézményvezető: Kőházyné Fasching Anikó tartott rövid tájékoztatót a megjelenteknek.

A szülők zárt Facebook-csoporton és Messengeren keresztül tájékozódhattak az aktuális eseményekről, illetve itt követhették nyomon gyermekeik napközbeni tevékenykedéseiket.

Sikeresen pályáztunk az „Okos-óvoda” programra, 2022 decemberétől önálló honlapja lett a bölcsődének: „https://www.bobitabolcsodebcm.hu/„ ezzel is megkönnyítve a bölcsőde iránt érdeklődő szülők tájékoztatását. Igyekszünk folyamatosan frissíteni, aktualizálni az oldalakat, hogy minél több információ felkerüljön az intézményünkről.

**Programjainkról**

Szeptember elején sajnos ismét karanténba került egy csoport, de már csak 5 napra; így a beszoktatások folyamatosan zajlottak.

Szeptember végén tűzriadó gyakorlatot tartottunk, amelyen mindenki a megbeszélt módon, ügyesen vett részt.

A nevelési évre tervezett bölcsődei programokat csoportonként tartották meg a kisgyermeknevelők, ragasztottak, festettek, színeztek, gyurmáztak.

Jeles napokról, hagyományokról, népszokásokról sem feledkeztek meg:

*Környezetvédelmi világnap; Magyar népmese napja; Zene világnapja; Állatok világnapja; Márton-nap; Mikulás; Luca-napja; Karácsony; farsang; Víz világnapja; Föld napja;Anyák napja; Madarak és fák napja.*

Decemberben végre személyesen is találkozhattunk a Mikulással, voltak akik bátran kezet fogtak vele, de volt olyan is aki elbújt, megijedt tőle.

Ovis színházban jártunk: Bogyó és Babóca egyik történetét láthatták, közös énekléssel részesei is lehettek az előadásnak, a végén fotózkodás is volt a szereplőkkel.

Karácsonyra minden csoport 40-40000 Ft- ot kapott a költségvetésből, melyből logikai- fejlesztő- és konstrukciós játékokat tudtunk vásárolni.

December hónapban bekapcsolódtunk a „cipősdoboz” jótékonysági akcióba, a bölcsődében 8 db cipősdobozt ajánlottak fel a szülők, illetve 6 db cipősdoboz került kiosztásra a rászoruló és nagycsaládos kisgyermekek között.

Gyermeknapra tervezett programjaink a délelőtt folyamán csak a gyerekekkel, délután a szülőkkel közösen a bölcsőde feldíszített udvarán: kézműveskedés, csillámtetoválás, lufi-hajtogatás, zene-tánc.

Jótékonysági süteményvásárt, adománygyűjtést tervezünk a bölcsődei dolgozók kézzel készített „kincseiből”, melynek bevételéből alapítványt szeretnénk létrehozni a bölcsődés gyermekeknek.

A szülőkkel való kapcsolattartást fontosnak tartjuk, ezért közös programokat szervezünk, ilyen volt pl.: adventi játszóház, ahol a szülők gyermekeikkel közösen készítettek díszeket a karácsonyfára, egy kötetlen, kellemes délutánt töltöttünk együtt.

Másik ilyen nyitott programunk a gyermeknap lesz májusban, amelyre hívjuk és várjuk a szülőket.

Tavasszal többen is éltek a nyitott óvodai programokkal, ahol betekintést nyerhettek az ovisok életébe, megismerkedhettek a leendő óvónénikkel.

2023.04.21.-én Bölcsődék napján nyílt napot tartottunk az újonnan érkező kisgyermekeknek és szüleiknek, ahol a kicsik hamar birtokba vették a bölcsődei játékokat kint és bent egyaránt hosszasan lekötötték vele figyelmüket.

A szülők megismerkedhettek a bölcsődei csoportokkal, leendő kisgyermeknevelőkkel, kérdéseikre választ kaphattak.

**Gyermekétkeztetés**

Az 1997. évi XXXI. törvény 21. § (1) „Természetbeni ellátásként a gyermek életkorának megfelelő gyermekétkeztetést kell biztosítani a gyermeket gondozó szülő, törvényes képviselő vagy nevelésbe vett gyermek esetén a gyermek ellátását biztosító nevelőszülő, gyermekotthon vezetője, illetve az Szt. hatálya alá tartozó ápolást, gondozást nyújtó intézmény vezetője kérelmére a) a bölcsődében, …”

„21/A. §167 (1) Ha a szülő, törvényes képviselő eltérően nem rendelkezik, az intézményi gyermekétkeztetés keretében a nem bentlakásos intézményben a) a bölcsődei ellátásban részesülő gyermekek részére az ellátási napokon a reggeli főétkezést, a déli meleg főétkezést, valamint tízórai és uzsonna formájában két kisétkezést, kell biztosítani.”

„21/B. § (1) Az intézményi gyermekétkeztetést ingyenesen kell biztosítani a) a bölcsődei ellátásban, ha

aa) rendszeres gyermekvédelmi kedvezményben részesül,

ab) tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek,

ac) olyan családban él, amelyben három vagy több gyermeket nevelnek,

ad) olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át vagy ae) nevelésbe vették;”

Az ingyenes gyermekétkeztetésre vonatkozó szabályok 2015. szeptember 1-vel vannak érvényben. Ennek értelmében a szülő nyilatkozata alapján igényelhető az ingyenes étkezés a bölcsődeében a jogszabályban meghatározott körülmények fennállása esetén.

A gyermekek étkeztetését a Hungast Vital kft végzi. A Dr BCM Óvoda és Bölcsőde Bartók Béla u. 9. központban főznek, és onnan szállítják bölcsődénkbe az ételeket.

Az 1 éven aluli gyermekek étkezését nem tudjuk biztosítani, mert nem rendelkezünk tejkonyhával.

**Személyi feltételek**

A személyi feltételeket a 15/1998.(IV.30.) NM rendelet 1. sz. melléklete határozza meg: bölcsődénként 1 fő intézményvezető/ vezető, csoportonként 2 fő kisgyermeknevelő és 1 fő bölcsődei dajka.

Dolgozókkal kapcsolatos adatok:

 kisgyermeknevelők száma: 8 fő;

 bölcsődevezető: 1 fő;

 bölcsődei dajkák száma: 3 fő,

Bölcsődénk személyi feltétele az előírásoknak megfelel, minden dolgozó a megfelelő szakképesítéssel rendelkezik. Az augusztusban érkezett kolléganő próbaideje leteltével felmondott, így november és december hónapot csak folyamatos helyettesítéssel tudtuk megoldani, illetve az egyik dajka is be lett osztva a csoportba felügyelni.

Januártól rendeződött a helyzet mert munkába állt az új kisgyermeknevelő Mihályka Evelin, aki a szombathelyi Meseház bölcsődéből jött át.

A kisgyermeknevelők folyamatos továbbképzéseken vesznek részt; melyet „a *személyes gondoskodást végző személyek továbbképzéséről és a szociális szakvizsgáról szóló 9/ 2000. (VIII.4.) SZCSM rendelet”* szabályoz és határoz meg.

A továbbképzési időszak 2023. januárban indult és 4 év alatt kell megszerezni az előírt pontokat (60 és 80 pont)

Fülöp Rita Tímea képzési ideje 2020-24, Garai Imréné képzési ideje: 2022-26; nekik 80 pontot kell megszerezni, mert felsőfokú szakképzettségük van.

Az első félévben kisgyermeknevelőink elvégezték a kötelező és ingyenes továbbképzéseket, melyeket a „ ojkf.szgyf.gov.hu” oldalon e-learning formában kellett teljesíteni.

Munkakörhöz kötött és szabadon választott képzések vannak még hátra.

A Slachta Margit Nemzeti Szociálpolitikai Intézet előzetes közleményt adott ki a munkakörhöz kötött képzésekről, amelyek díja: 40-45 000 Ft lesz. Időpont és helyszín még szervezés alatt van.

Folyamatosan figyelemmel követjük a kiírásokat, meghirdetett képzéseket

A vezetőknek 4 évente vezetőképzésen kell részt venni, ennek határideje: 2026.

( „Szociális ágazati alap vezetőképzés, megújító képzés”)

Farkasné Bedics Zsuzsanna kisgyermeknevelő folytatni kívánja tanulmányait felsőfokú intézményben, jelentkezése folyamatban van.

**A kisgyermeknevelők végzettsége:**

kisgyermekgondozó- nevelő: 5 fő,

 csecsemő- és kisgyermeknevelő asszisztens: 1 fő,

 csecsemő és gyermeknevelő, gondozó: 1 fő,

 szociál-pedagógus,csecsemő-és kisgyermeknevelő, gondozó: 1 fő,

 okleveles neveléstudomány szakos bölcsész,

csecsemő- és kisgyermeknevelő (BA): 1 fő

**A nevelési év rendje**

Bölcsődénkben őszi és tavaszi szünet nincs, de az iskolai szünetekhez alkalmazkodva a fenntartó rendelkezése alapján ezen idő alatt összevont csoportok működhetnek a gyermeklétszámtól függően.

 **őszi szünet:** 2022. november 2.- november 6.

 **téli szünet:** 2022. december 22.- 2023. január 2.

 **tavaszi szünet**:2023. április 6. - április 11.

Téli zárva tartás ideje: 2022. december 27.- 2023. január 1.

Nyári zárva tartás ideje: 2023. július 3. - 2023. július 23.

Munkanap áthelyezések: 2022. október 31. pihenőnap, helyette október 15. munkanap.

Ezen a napon szülői igényfelmérés alapján alakul a bölcsőde nyitvatartása

**Nevelés nélküli munkanap**

**Bölcsődék napja:** 2023. április 21. amelyen nyílt napot tartottunk az érdeklődő szülőknek és kisgyermekeknek.

**Értekezletek**

***Kisgyermeknevelői és munkatársi értekezletek, ellenőrzések***

Regionális bölcsődevezetői értekezlet után, valamint jeles napok, ünnepek, családi programok szervezése előtt tartunk megbeszéléseket.

Regionális értekezletet 2023.03.20-án volt Szombathelyen, amelyen tájékoztattak az újabb szabályokról, rendeletekről, változásokról

Folyamatosan tartjuk a kapcsolatot a Család-és Gyermekjóléti Központ munkatársaival, havonta megbeszéléseken veszünk részt.

Bölcsődénkben április hónapban került felvételre egy ***20 hónapos kislány, akit védelembe vettek,*** családon belüli konfliktusok miatt. A kislány beszoktatása még folyamatban van.

A Hungast-Vital Kft. képviselőjével évente 2 alkalommal megbeszéljük tapasztalatainkat, észrevételeinket, kéréseinket.

Az ellenőrzés legfontosabb feladata a bölcsődében folyó gondozás-nevelés hatékonyságának mérése.

Az ellenőrzés kiterjed:

 a munkakörrel kapcsolatos feladatok elvégzésének módjára,

 az írásbeli dokumentációra.

A bölcsődében dolgozók munkájának megismeréséhez, az elért színvonal biztosításához, ill. fejlesztéséhez szükség van belső ellenőrzésekre, illetve fel kell mérni, hogy milyen területeken kell a rendelkezésre álló felszereléseket felújítani, korszerűsíteni és bővíteni. Ehhez rendszeres megfigyelések, beszélgetések, dokumentációk adnak információt.

**Statisztikai adatok**

**2023. május 31-i adatok alapján a gyermekek életkori megoszlása**

|  |  |  |  |
| --- | --- | --- | --- |
| **Micimackó** **csoport**  | **Napocska** **csoport**  | **Pillangó** **csoport**  | **Katica** **csoport**  |
| 20 hetes-11 hó  | 0  | 0  | 0  | 0  |
| 12 hó-23 hó  | 0  | 2  | 0  | 0  |
| 24 hó- 35 hó  | 8  | 10  | 8  | 11  |
| 36 hó-47 hó  | 4  | 0  | 4  | 1  |
| **Összesen**  | **12**  | **12**  | **12**  | **12**  |

Rendszeres gyermekvédelmi ellátásban részesül: 1 fő, tartós betegsége miatt.

|  |  |  |  |  |  |  |
| --- | --- | --- | --- | --- | --- | --- |
| **Hónap**  | **Jelenlévők**  | **Hiányzók**  | **Összes**  | **Gondozott**  | **Felvett**  | **Napi kihasználtság**  |
| *2022.* *Szept.*  | 532  | 169  | 701  | 50,37%  | 66,38%  | 24,18%  |
| *Okt.*  | 540  | 298  | 838  | 53,57%  | 83,13%  | 25,71%  |
| *Nov.*  | 559  | 259  | 818  | 55,45%  | 81,15%  | 26,61%  |
| *Dec.*  | 308  | 355  | 663  | 37,74%  | 81,25%  | 18,11%  |

|  |  |  |  |  |  |  |
| --- | --- | --- | --- | --- | --- | --- |
| *2023. Jan.*  | 628  | 300  | 928  | 59,46%  | 87,87%  | 28,54%  |
| *Febr.*  | 614  | 288  | 902  | 63,95%  | 93,95%  | 30,7%  |
| *Márc.*  | 736  | 283  | 1019  | 69,69%  | 96,49%  | 33,45%  |
| *Ápr.*  | 563  | 236  | 799  | 68,99%  | 97,91%  | 33,11%  |
| *Máj.*  |

**2022-2023-as nevelési évben a gyermeklétszámunk alakulása:**

 szeptemberben 18 fővel kezdtünk, majd a folyamatos beszoktatással a decemberi létszámunk 39 fő lett;

 januárban és februárban 2 gyermek óvodába ment, érkezett 11 kisgyermek, így az össz létszám 48 fő lett, melyből 1 fő korai fejlesztés-gondozásra szorul, emiatt az adott csoportban mindkét kisgyermeknevelő részére jár a gyógypedagógiai pótlék.

Normatíva elszámolása: a Szolgáltatói Nyilvántartásba bejegyzett férőhelyszám 80%-a, vagy a január 31-ig beíratott gyermekek létszáma alapján történik.

**Célkitűzéseink:**

Továbbra is szívügyünk az egészségvédelem, az egészséges életmód megalapozása, a gyermekek harmonikus testi és lelki fejlődéséhez szükséges egészséges és biztonságos környezet megteremtése.

A kisgyermek nevelése a család joga és kötelessége. A bölcsőde a családi nevelés értékeit, hagyományait és szokásait tiszteletben tartva és azokat erősítve vesz részt a gyermekek nevelésében. A bölcsődei nevelésben meghatározó a kisgyermeknevelő szerepe, aki személyiségén keresztül hat a kisgyermekre és a családra. A kisgyermeknevelés terén szükség van olyan szakemberekre, akik hivatástudattal, magas szintű szakmai tudással, megfelelő kommunikációs készségekkel rendelkeznek.

A szülőkkel, gyermekekkel való hatékony kommunikáció, a kisgyermeknevelő személyisége meghatározza a gyermekek bölcsődei életét, így ezen területek fejlesztése kiemelten fontos számunkra.

A szülői bizalom, a kisgyermeknevelő és gyermek közti szeretetteljes kapcsolat megalapozza a gyermek későbbi felnőtt életét. Csak a kiegyensúlyozott gyermek válik boldog felnőtté.

Hitvallásunk a családközpontú szemlélet.

Megteremteni gyermekeinknek azt a környezetet, ami a legmesszebbmenőkig lehetővé teszi a spontán, szabad aktivitás kibontakoztatását, illetve testi - lelki növekedésüket.

Hangsúlyozzuk a bölcsőde elsődleges óvó-szerető "meleg fészkét", melyet mindennél fontosabbnak tartunk.

Az óvodák és a bölcsőde vezetése nagyfokú felelősséggel jár, megköszönöm a dolgozóknak a lelkiismeretes munkavégzést.

**A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása**

2022. év folyamán a Vas Megyei Kormányhivatal Szociális és Gyámügyi Osztálya végzett szakmai ellenőrzést a Körmendi Szociális Szolgáltató és Információs Központ család- és gyermekjóléti szolgálat, valamint a család- és gyermekjóléti központ működése kapcsán.

Az ellenőrzés kapcsán megállapításra került, hogy a központ és a szolgálat is rendelkezik a működéshez szükséges alapdokumentumokkal, a fenntartó biztosítja a jogszabály által előírt személyi és tárgyi feltételeket. Az előírt adatlapokat nyilvántartásokat az előírások szerint vezetik. A vezetők és a munkatársak elkötelezett szakemberek, akik felelősségteljesen látják el feladataikat a gyermekek és családok érdekeinek figyelembevételével. Az ügyfelek megkapják a szükséges segítséget, tájékoztatást, gondozást. Az intézményben színvonalas szakmai munka folyik.

Egy esetmenedzser esetében került előírásra a jogszabály szerinti szakképesítés megszerzése.

**A jövőre vonatkozó célok meghatározása a Gyvt. előírásai alapján**

Körmend Város Önkormányzatának továbbra is gondoskodni kell a pénzbeli és a természetbeni ellátások pénzügyi fedezetének, valamint a személyes gondoskodás különböző formáit nyújtó társulási intézmények működési feltételeinek folyamatos biztosításáról. Ezen feladatokat a Körmend és Kistérsége Önkormányzati Társulás útján valósítja az Önkormányzat. A jövőre vonatkozó cél: továbbra is biztosítani a magas szintű szociális, gyermekvédelmi védőhálót.

**A bűnmegelőzési program főbb pontjainak bemutatása**

A Körmend és Kistérsége Önkormányzati Társulás fenntartásában működő Körmendi Szociális Szolgáltató és Információs Központ családgondozói, esetmenedzserei a Körmendi Rendőrkapitányság munkatársaival együttműködve, a korábbi évekhez hasonlóan, minden hónapban Ifjúságvédelmi Őrjáraton vesznek részt. A Szolgálat munkatársai a helyi és kistérségi településeken járják körbe a szórakozóhelyeket, buszmegállókat, bevásárlóközpontok környékét, valamint azon helyeket ellenőrizik, ahol alkohol-, kábítószerfogyasztó fiatalok előfordulhatnak. A Covid19 járvány enyhülését követően, a 2022. évben ez a feladat ismét nagyobb jelentőséget kapott az előző évekhez képest.

A Szolgálat munkatársa a Körmend Város Képviselő-testületének Közbiztonsági és Bűnmegelőzési Bizottság ülésein, és a Szociális és Egészségügyi Bizottság ülésein tanácskozási joggal részt vesz.

**A települési önkormányzat és a civil szervezetek közötti együttműködés (ellátások, szabadidős programok, drogprevenció)**

Körmend Város Önkormányzata minden évben a költségvetésében „Szociális feladatok támogatása”címenjóváhagyott költséghely terhére támogatja azon civil szervezeteket, amelyek valamely módon hozzájárulnak a hátrányos helyzetű célcsoportok segítésében.

1. 2023. január 1-i adatok szerint. [↑](#footnote-ref-1)